**IZVJEŠTAJ O PRAĆENJU POSTUPAKA JAVNIH NABAVKI ZA 2022. GODINU**

**Sadržaj**

[1. Uvod i način vršenja i karakter nadležnosti Agencije za javne nabavke BIH u vezi praćenja postupaka javnih nabavki 3](#_Toc150713426)

[2. Praćenje sistema javnih nabavki 4](#_Toc150713427)

[3. Saradnja sa institucijama i pokazatelji praćenja po zahtjevima institucija 8](#_Toc150713428)

[4. Prekršajni postupci i predmeti dostavljeni nadležnim tužilaštvima 10](#_Toc150713429)

[5. Pregovarački postupci bez objave obavještenja 25](#_Toc150713430)

[5.1. Pregled uporednog prikaza za period programskog praćenja 25](#_Toc150713431)

[5.2. Pregovarački postupci bez objave obavještenja u 2022. godini 27](#_Toc150713432)

[6. Zaključak 33](#_Toc150713433)

# Uvod i način vršenja i karakter nadležnosti Agencije za javne nabavke BIH u vezi praćenja postupaka javnih nabavki

Praćenje postupaka javnih nabavki u 2022. godini treba posmatrati u smislu definicije OECD – SIGMA, koja kaže da je „monitoring javnih nabavki svako sistematsko posmatranje sistema javnih nabavki, koje se provodi na jedan koherentan način u cilju procjenjivanja kako sistem funkcionira i kako se razvija tokom vremena, da bi se ustanovilo da li je postignuto željeno (ciljno) stanje koje su definirali kreatori politika.“[[1]](#footnote-1). U definisanju politika sistema javnih nabavki, bitno je napraviti razliku između „praćenja“ sistema i „nadzora“. Praćenje sistema javnih nabavki u Bosni i Hercegovini je usaglašeno sa članom 83. Direktive EU broj 2014/24, kojim je definisan sistem nadzora država članica.

U tom smislu praćenje postupaka javnih nabavki u 2022. godini se baziralo na postupanje ugovornih organa, pri čemu su se koristili različiti izvori informacija. Naime, kako je sistem javnih nabavki u Bosni i Hercegovini visoko decentraliziran, u skladu sa ustavima u Bosni i Hercegovini, to su i izvori informacija sa različitih nivoa vlasti. Stoga pored praćenja pojedinačnih postupaka javnih nabavki, kao i informacija iz različitih izvora, treba da predstavi sliku sistema javnih nabavki, kao i tendencija daljnjeg usaglašavanja sa Direktivama EU 2014/24 i 2014/25.

Zakonom o izmjenama i dopunama Zakona o javnim nabavkama („Službeni glasnik BiH“broj 59/22) došlo je do daljnjeg djelimičnog usaglašavanja sa Direktivama EU, ali također došlo je i do usvajanja amandmana koji su trebali da budu odgovor na poremećaje na tržištu nastale usljed rata u Ukrajini. Međutim, prilikom usvajanja amandmana koji se odnosi na izmjenu ugovora, u smislu povećanja cijena, način izvještavanja za tako utrošena sredstva nije predviđen kroz izvještavanje putem Portala, već dostupan je na web stranicama ugovornih organa.

Shodno članu 92. stav (3) tačka e) Zakona o javnim nabavkama (u daljem tekstu: Zakon ili ZJN) jedna od nadležnosti Agencije za javne nabavke BIH (u daljem tekstu: Agencija za javne nabavke BIH ili Agencija ili AJN) je i uspostavljanje sistema praćenja postupaka koje provode ugovorni organi za nabavku robe, usluga i radova, s ciljem edukacije i otklanjanja uočenih nepravilnosti u pojedinačnim postupcima javnih nabavki.

Vršenje ove nadležnosti je detaljnije definisano Pravilnikom o praćenju postupaka javnih nabavki („Službeni glasnik BiH“ br. 72/16) – u daljem tekstu: Pravilnik.

Prema Pravilniku: - Kada Agencija utvrdi da je došlo do određenih povreda Zakona i podzakonskih akata, obraća se ugovornom organu dopisom u kojem  ukazuje na učinjene nepravilnosti i nalaže da se iste otklone, ukoliko je iste moguće otkloniti u Zakonom utvrđenim rokovima. – Ugovorni organ je dužan postupiti po dopisu Agencije i otkloniti nepravilnosti ukoliko je iste moguće otkloniti u Zakonom utvrđenim rokovima i o tome obavještava Agenciju najkasnije u roku od sedam dana od dana otklanjanja uočenih nepravilnosti. - Međutim, ukoliko se primitak dopisa za ispravku nepravilnosti vremenski podudara sa periodom obustave postupka zbog žalbenog postupka iz članova od 94. do 114. Zakona, ugovorni organ ne postupa po dopisu Agencije ali je dužan istu izvjesiti o tome. - Agencija “podnosi prekršajnu prijavu kod nadležnog suda za prekršaje u skladu sa člankom 116. stavak (1) Zakona“. - Agencija u redovitom godišnjem izvještaju o izvršenim praćenjima javnih nabavki naznačava uočene najčešće greške do kojih se došlo vršenjem praćenja te preporuke za otklanjanje istih.

S tim u vezi, u kontekstu pitanja o načinu vršenja i karakteru nadležnosti praćenja postupaka javnih nabavki treba ukazati da ova nadležnost, shodno odredbama Zakona i Pravilnika, ne uključuje ovlaštenje inspekcijskog nadzora od strane Agencije.

# Praćenje sistema javnih nabavki

Praćenje postupaka javnih nabavki u 2022. godini se baziralo na utvrđivanju stanja u sistemu javnih nabavki, koristeći se podacima sa Portala javnih nabavki, kao i informacijama koje je Agencija zaprimala od različitih izvora. U toku 2022. godine 5 uposlenih u Agenciji je pregledalo cca 25.000 različitih izvora praćenja i to: - cca 20.000 različitih obavještenja na portalu javnih nabavki,- cca 800 web stranica ugovornih organa, - praćeno 309 ugovornih organa na nivou kantona u FBiH vezano za dostavu izuzeća od primjene iz člana 10.[[2]](#footnote-2), - 97 postupka praćeno na osnovu obavještenja o nabavci i web stranica ugovornih organa, - ostale izvore praćenja i to: nevladin sektor (CRMA 96 zahtjeva i Transparency International BiH 30 zahtjeva), Ured za borbu protiv korupcije i kontrolu kvaliteta KS (11 zahtjeva), inspekcije (2 zahtjeva), uredi za reviziju institucija u Bosni i Hercegovini (34 zahtjeva) i zahtjevi ponuđača (54 zahtjeva).

Kroz praćenje postupaka javne nabavke u 2022. godini, Agencija je utvrdila određene devijacije u sistemu javnih nabavki, koje se kod ugovornih organa ponavljaju i to:

1. Loše planiranje javnih nabavki, veliki broj izmjena i dopuna planova nabavki, kao i loša realizacija planova[[3]](#footnote-3);
2. Provođenje pregovaračkih postupaka bez objave obavještenja iako nisu ispunjeni uslovi za primjenu te vrste postupka javne nabavke;
3. Primjena pregovaračkih postupaka bez objave obavještenja za nepredviđene i dodatne radove zbog loše i manjkave projektne dokumentacije;
4. Nedostavljanje izvještaja o ugovorima zaključenim na osnovu izuzeća iz člana 10. Zakona do 10.12. 2022. godine, odnosno do stupanja na snagu Zakona o izmjenama i dopunama Zakona;
5. „Cijepanje“ javnih nabavki radi izbjegavanja provođenja odgovarajućeg postupka javne nabavke, te provođenje više postupaka direktnih sporazuma za istovrsne predmete nabavke;
6. Izostanak saradnje ugovornih organa sa Agencijom za javne nabavke;
7. Neobjavljivanje obavještenja o dodjeli ugovora za postupke nabavke iz Poglavlja I Zakona i nedostavljanju izvještaja za dodjeljene ugovore u postupcima nabavki male vrijednosti, odnosno za postupak konkurentskog zahtjeva za dostavu ponuda i direktnog sporazuma.;
8. Problemi u nabavci usluga đačkog prevoza u nekim od kantona u kojima je resorno ministartvo donijelo pravilnike kojima uređuje tu oblast i daje školama u nadležnost da provode postupke nabavke, iako nemaju kadrovskih kapaciteta;
9. Nedostatak educiranih kadrova u ugovornim organima, posebno u dijelu pripreme tehničkih specifikacija, kao sastavnog dijela tenderske dokumentacije, te izostanak angažovanja vanjskih eksperata za pripremu tehničkih specifikacija, posebno za nabavke velike vrijednosti, kao i projekte od javnog interesa;
10. Odustajanje ponuđača od zaključivanja ugovora, nakon okončanog postupka javne nabavke, naročito nakon održane e aukcije, ili nakon zaključivanja ugovora, što direktno utječe na efikasnost nabavke.

Vezano za postupak praćenja ugovornih organa za dostavu izvještaja na osnovu izuzeća iz člana 10. ZJN, upućeno je 309 zahtjeva za izjašnjenje ugovornih organa.

|  |  |  |  |  |
| --- | --- | --- | --- | --- |
| Upućeno zahtjeva za izuzeća od primjene ZJN | Dostavljeno izjašnjenje od strane ugovornih organa | U  % | U izjašnjenju navedeno da nisu imali izuzeća | U  % |
| 309 | 169 | 54% | 98 | 58% |

Iz navedenih podataka, uočava se da 46% ugovornih organa na kantonalnom nivou, kojima su upućeni zahtjevi za praćenje, nije sarađivalo sa Agencijom, u skladu sa članom 92. stav (11) ZJN. Nadalje, od ukupno dostavljenih izjašnjenja ugovornih organa, 58% ih nije imalo izuzeća od primjene ZJN. Ovaj podatak može ukazivati na činjenicu da nisu dostavljali izvještaje putem Poratala javnih nabavki za nabavku npr. komunalnih usluga, nabavke službenih glasila u Bosni i Hercegovini, zakup poslovnih prostora i sl. Također, iz dostavljenih izjašnjenja uočava se da nedostaju podaci o zaključenim međunarodnim ugovorima bilo da se radi o kreditima, donacijama ili drugim sporazumima sa finansijskom komponentom, za koje se nisu dostavljali izvještaji na Portal javnih nabavki. Kako nedostavljanje izvještaja za izuzeća od primjene člana 10. ZJN predstavlja povredu člana 75. ZJN, Agencija je djelovala edukativno na način da je objavila stav na web stranici Agencije za javne nabavke sa skretanjem pažnje na obaveznu dostavu izvještaja[[4]](#footnote-4).

U periodu 2020-2022. godina, Agencija je provela analizu pregovaračkih postupaka bez objave obavještenja za nepredviđene i dodatne radove iz obavještenja o dodjeli ugovora. Analizom je bilo obuhvaćeno 20 obavještenja iz 2020.godine i 65 obavještenja iz 2021. godine. Nakon analiza podataka iz obavještenja o dodjeli ugovora, u 2022. godini Agencija se obratila sa zahtjevom za izjašnjenje i dostavu dokumentacije za 62 ugovorna organa. Po zaprimanju izjašnjenja, kao i iz dostavljene dokumentacije, kao i detaljne analize dostavljene dokumentacije, Agencija je uočila da je problem u pripremi projektne dokumentacije, koja ima niz manjkavosti, što pri izvođenju radova rezultira potrebom za zaključivanjem ugovora za nepredviđene i dodatne radove na netransparentan način. Dakle, radi se o propustima ugovornih organa, koji pri pripremi projektne dokumentacije ne posvete dovoljno pažnje, odnosno ne angažiraju stručnjaka koji će pripremiti kvalitetnu projektnu dokumentaciju i koja u fazi izvođenja radova neće pokazati slabosti, koje je Agencija uočila kroz ovu analizu. Naime, kako se radi o projektnoj dokumentaciji i predmetu nabavke koji je složen, Agencija je dostavila 5 informacija nadležnim tužilaštvima, sa navodom o postojanju indicija da je počinjeno krivično djelo. Istovremeno je objavila stav na web stranici Agencije 20.12.2021. godine, te dostavila stav svim ugovornim organima, putem Portala javnih nabavki i drugim oblicima komunikacije sa ugovornim organima, početkom 2022. godine.

U postupcima praćenja pregovaračkih postupaka bez objave obavještenja iz člana 24. Zakona o javnim nabavkama (nepredviđeni i dodatni radovi) problemi sa projektnom dokumentacijom prezentirani su kroz izjašnjenja ugovornih organa u slijedećim postupcima:

1. Obavještenje o dodjeli ugovora broj 1182-4-3-70-5-34/22 , vrijednost zaključenog ugovora je 247.966,41 KM bez PDV-a, u razlozima za primjenu ove vrste postupka nabavke navedeno je: „Član 24. stav 1) tačka a) Zakona, a kao razlog je navedeno da„usljed nepredviđenih okolnosti prilikom izvođenja radova izgradnje objekta za dijagnostiku po ugovoru broj 04-568/21 od 10.05.2021. godine, nužno je izvršenje dodatnih nepredviđenih radova, a u pitanju su radovi koji se tehnički i ekonomski ne mogu odvojiti od osnovnog ugovora. U pitanju su sljedeći radovi: građevinska faza:stolarski i molersko-farbarski radovi, izolaterski radovi (ravni krov) podopolagački radovi, elektro-faza: primarni i sekundarni napojni vodovi, elektroenergetska instalacija, instalacije video nadzora,, razvodni ormari i table, strukturna računarska i TV mreža, S.O.S. poziv medicinskom osoblju, mašinska faza: instalacija podnog centralnog grijanja (hidro-kit), izmještanje postojeće mreže vodovoda i kanalizacije, te vodovoda i vodovoda tehnološke vode.“.

2. Obavještenje o dodjeli ugovora broj: 287-4-3-22-5-18/20, vrijednost zaključenog ugovora je 641.453,30 KM bez PDV-a, a u razlozima za primjenu ove vrste postupka navedeno je: Izvještaj nadzornog organa o izvođenju dodatnih radova na izgradnji sportske dvorane.

3. Obavještenje o dodjeli ugovora broj 613-4-3-71-5-29/21, vrijednost zaključenog ugovora 199.991,43 KM bez PDV-a, a kao razlog navedeno slijedeće „Dodatni radovi koji nisu uključeni u prvotno zaključeni ugovor“.

4.Obavještenje o dodjeli ugovora broj 285-4-3-37-5-22/21, vrijednost zaključenog ugovora 404. 579,26 KM bez PDV-a, a kao razlozi navedeno „nepredviđeni radovi za koje je služba tehničkog nadzora dala saglasnost br.03-45-6278/21 i koji su odobreni Odlukom o dodjeli ugovora br. 03-45-9135/21 od 29.09.2021 godine. Nepredviđeni radovi nisu uključeni u prvobitno zaključeni ugovor, ali se nisu mogli tehnički ni ekonomski odvojiti od osnovnog ugovora i njihova vrijednost na Portalu ne prelazi 20%.“

5. Obavještenje o dodjeli ugovora broj 320-4-3-98-5-89/22, vrijednost zaključenog ugovora 245.196,72 KM bez PDV-a, a kao razlog navedeno je slijedeće: nabavka dodatnih i nepredviđenih radova na izgradnji sportske dvorane, te da je izlaskom na teren od strane izvođača konstatovano da se predviđena krovna konstrukcija od prefabrikovanih elemenata ne može isporučiti ni montirati zbog „ograničenja u pristupnim saobraćajnicama“ te se pristupilo izmjeni glavnog projekta, i da je izvršena dopuna projektne dokumentacije u dijelu mašinske faze kako bi fiskulturna sala imala mogućnost odvojenog grijanja u odnosu na na školski dio, kao i da je izvršena izmjena projektne dokumentacije u julu 2021. godine.“

Nadalje, tendencija izjavljivanja žalbi radi odugovlačenja postupka javne nabavke još uvijek je prisutna, posebno u dijelu kada ponuđač treba da uplati naknadu za žalbu, a nakon što Ured za razmatranje žalbi donese zaključak o odbacivanju žalbe, ugovorni organ može nastaviti postupak. Stoga u narednom periodu razmotriti mogućnosti za sprečavanje ove pojave, koja odugovlači sam postupak nabavke. Kao jedna od mogućnosti je definisati kao prekršaj na strani ponuđača kroz naredne izmjene i dopune Zakona o javnim nabavkama.

Praćenje postupaka javnih nabavki, kao i pokretanje prekršajnih postupaka u Agenciji je ograničenog karaktera zbog nedovoljne kapacitiranosti Agencije u predmetima u kojima se traži stručna ekspertiza, posebno u slučajevima dokazivanja „ekskluzivnosti“ kao i dodatnih i nepredviđenih radova u postupcima nabavki velike vrijednosti.

***Preporuka:***

*Obezbjediti dovoljnu kapacitiranost Agencije, i kadrovski i finansijski, u dijelu praćenja postupaka javnih nabavki, jer praćenje treba da rezultira unapređenjem sistema javnih nabavki, kako u legislativnom dijelu, tako i u postupcima koji se vode pred sudovima u Bosni i Hercegovini.*

*Nastaviti pratiti postupanja ugovornih organa koja će za rezultat imati objavu stavova Agencije u pogledu pravilne primjene Zakona i podzakonskih akata, te ukazivati na pogrešna postupanja, a u slučaju ponavljanja grešaka koje predstavljaju povredu ZJN i podzakonskih akata, podnositi zahtjeve za pokretanje prekršajnih postupaka ili dostavljati predmete nadležnom tužilaštvu posebno u slučajevima gdje je se radi o nabavci velike vrijednosti.*

*Posebnu pažnju posvetiti praćenju pregovaračkih postupaka bez objave obavještenja, a naročito nabavku nepredviđenih i dodatnih radova iz člana 24. Zakona, zbog uočene loše prakse ugovornih organa u pripremi projektne dokumentacije, kao i vrijednosti projekata.*

# Saradnja sa institucijama i pokazatelji praćenja po zahtjevima institucija

Kao jedan od ciljeva iz Izvještaja o praćenju postupaka javnih nabavki za 2021. godinu[[5]](#footnote-5) bila je i saradnja i razmjena iskustava sa tužilaštvima i sudovima u Bosni i Hercegovini, nadležnim uredima za reviziju na svim nivoima vlasti kao i potrebu kadrovskog jačanje Agencije u ovom segmentu.

Saradnja sa sudovima i tužilaštvima u Bosni i Hercegovini je bitna komponenta sistema javnih nabavki u cilju borbe protiv korupcije u oblasti javnih nabavki, te je Agencija potpisala protokole o saradnji sa 18 tužilaštava u Bosni i Hercegovini i to:

1. Tužilaštvo Brčko Distrikta Bosne i Hercegovine,
2. Federalno tužilaštvo Federacije Bosne i Hercegovine,
3. Republičko tužilaštvo Republike Srpske,
4. Okružno tužilaštvo Trebinje
5. Okružno tužilaštvo Istočno Sarajevo,
6. Okružno tužilaštvo Doboj,
7. Okružno tužilaštvo Bijeljina
8. Okružno tužilaštvo Banja Luka,
9. Okružno tužilaštvo-Posebno odjeljenje za suzbijanje korupcije organizovanog i najtežih oblika privrednog kriminala Banja Luka
10. Kantonalno tužilaštvo Zapadno Hercegovačkog kantona
11. Kantonalno tužilaštvo Kantona 10,
12. Kantonalno tužilaštvo Srednje-Bosanskog kantona,
13. Kantonalno tužilaštvo Hercegovačko Neretvanskog kantona,
14. Kantonalno tužilaštvo Zeničko-Dobojskog kantona,
15. Kantonalno tužilaštvo Unsko-Sanskog kantona,
16. Kantonalno tužilaštvo Tuzlanskog kantona,
17. Kantonalno tužilaštvo Kantona Sarajevo, i
18. Kantonalno tužilaštvo Bosansko-Podrinjskog kantona.

Agencija je uspostavila saradnju sa Uredom za reviziju institucija BiH na način da dostavlja Uredu savjetodavna mišljenja koja je upućivala na zahtjev institucija BiH, kao i zahtjeve za praćenje institucija Bosne i Hercegovine sa njihovim očitovanjima, kako bi prilikom revizije mogli utvditi da li je ugovorni organ postupao na ukazani način, odnosno da li su ispravljene greške.

Ured za reviziju institucija u Federaciji Bosne i Hercegovine je dostavio Informaciju za ugovorne organe koje su imali rezervu ili skretanje pažnje u dijelu mišljenja o usklađenosti sa propisima. Naime, u 34 revidirana ugovorna organa, revizori su uočili nedosljednu primjenu Zakona o javnim nabavkama i podzakonskih akata. Agencija je po predmetnoj informaciji provela praćenja, te uočila postupanja ugovornih organa koja nisu u skladu sa Zakonom i/ili podzakonskim aktima.

Od nedosljednosti u primjeni Zakona o javnim nabavkama i podzakonskih akata revizije su utvrdile slijedeće:

* Neblagovremeno planiranje i donošenje planova nabavki, česte izmjene i dopune planova nabavki,
* Izostanak praćenja realizacije zaključenih ugovora/okvirnih sporazuma, te kašnjenje u pokretanju novih postupaka javnih nabavki, što rezultira provođenjem pregovaračkih postupaka bez objave obavještenja i kada nisu ispunjeni uslovi za primjenu istih,
* „Cijepanje“ predmeta javnih nabavki na više postupaka putem direktnog sporazuma,
* Tehničke specifikacije kao dio tenderske dokumentacija pripremljene na način da favorizuje ponuđača.

U narednom periodu Agencija će nastaviti i unapređivati saradnju sa uredima za reviziju u Bosni i Hercegovini, kroz razmjenu informacija o postupanjima ugovornih organa koja nisu u skladu sa zakonom i/ili podzakonskim aktima. Poseban značaj saradnje sa uredima za reviziju u Bosni i Hercegovini se ogleda u činjenici da revizori imaju uvid u dokumentaciju cijelog postupka javne nabavke, koja je predmet revizije, kao i internih akata ugovornog organa, te na taj način imaju i cjelovitiju sliku postupanja ugovornih organa.

Bitno je napomenuti da neki od ugovornih organa koji su revidirani i o čemu je dostavljena informacija od nadležnog ureda za reviziju su bili predmet praćenja od strane Agencije za javne nabavke i Agencija je podnijela zahtjeve za pokretanje prekršajnog postuka.

Kako je u proteklom periodu uočeno postupanje ponuđača/kandidata koje ukazuje na „koluziju“, odnosno dogovaranje ili podjelu tržišta, potrebno je uspostaviti saradnju sa Konkurencijskim vijećem Bosne i Hercegovine a radi pronalaženja načina da se zajednički djeluje, kako bi pronašli način da se spriječe takva postupanja na tržištu, odnosno kako bi se poštovao princip najefikasnijeg trošenja javnih sredstava.

U toku 2022. godine saradnja sa Uredom za razmatranje žalbi je bila usmjerena na implementaciju preporuka SIGMA-OECD, vezano za unapređenje pretraga odluka Ureda za razmatranje žalbi na Portalu javnih nabavki. Usvajanjem Zakona o izmjenama i dopunama Zakona o javnim nabavkama, u dijelu pravne zaštite, ugovorni organ obavještava učesnike u postupku o izjavljenoj žalbi putem Portala javnih nabavki.

***Preporuka:***

*U narednom periodu jačati saradnju sa uredima za reviziju u Bosni i Hercegovini i Uredom za razmatranje žalbi BiH, te uspostaviti saradnju sa Konkurencijskim vijećem BiH.*

# Prekršajni postupci i predmeti dostavljeni nadležnim tužilaštvima

Podaci u odnosu na prekršajne postupke i predmete koji su dostavljeni nadležnim tužilaštvima za period 2018.-2022. god, a na osnovu podataka iz DMS sistema Agencije za javne nabavke BIH.

* 2018. god.
* Prekršajni postupci

Prekršajni postupci započeti u 2018. god., a sudski okončani u 2019. god.:

1. Bubalo Emir, načelnik općine Konjic, zahtjev predat 10.12.2018.god.zbog prekršaja iz čl.17 st 1 i 2. ZJN, proglašen odgovornim Rješenjem Općinskog suda u Konjicu 09.07.2019.god. i kažnjen novčanom kaznom u iznosu od 310,00KM.
2. JP „Komunalno“ Breza, zahtjev predat 12.12.2018.god. zbog prekršaja iz čl.6 ZJN, proglašen odgovornim Rješenjem Općinskog suda u Visokom 05.02.2019.god. i izrečena uvjetna osuda u iznosu od 1.500.00 KM.
3. Muratović Mujo, odgovorna osoba JP „Komunalno“ Breza, zahtjev predat 13.12.2018.god. zbog prekršaja iz čl. 6.ZJN, proglašen odgovornim Rješenjem Općinskog suda u Visokom 07.02.2019.god. i izrečena novčana kazna u iznosu od 300.00 KM.
4. Nadzorni odbor JP „Komunalno“ Breza, zahtjev predat 13.12.2018.god. zbog prekršaja iz čl.6 ZJN, proglašen odgovornim Rješenjem Općinskog suda u Visokom 23.04.2019.god. i izrečena uvjetna osuda u iznosu od po 300.00 KM.

* 2019. god.
* Prekršajni postupci

Prekršajni postupci započeti i sudski okončani u 2019. god.:

1. Radio televizija BiH Sarajevo – pravno lice, zahtjev predat 22.05.2019.god. zbog prekršaja iz čl. 17.st (2) ZJN, proglašen odgovornim Rješenjem Općinskog suda u Sarajevu 23.12.2019.godine i kažnjen novčanom kaznom u iznosu od 1.500,00KM.
2. Belmin Karamehmedović, odgovorna osoba u Radio televiziji BIH, zahtjev predat 27.05.2019.god.zbog prekršaja iz čl. 17.st (2) ZJN, proglašen odgovornim Rješenjem Općinskog suda u Sarajevu 22.12.2019.godine i kažnjen novčanom kaznom u iznosu od 300,00KM.
3. Rudnici Kreka Tuzla zahtjev podnjet 07.08.2019.god. zbog prekršaja iz čl. 21.st. 1 t.d) ZJN, obustavljen postupak Rješenjem Općinskog suda u Tuzli od 19.11.2019.god. , jer je AJN odustala od zahtjeva.
4. Grozdan Ružičić, odgovorna osoba u „Komunalac“ a.d. Derventa, zahtjev predat 15.10.2019.god. zbog prekršaja iz čl. 87. st 2.ZJN, proglašen odgovornim Rješenjem Osnovnog suda u Derventi 23.12.2019. god. i kažnjen novčanom kaznom od 300.00 KM.
5. Komunalac“ a.d. Derventa, zahtjev predat 15.10.2019.god. zbog prekršaja iz čl. 87. st2.ZJN, proglašen odgovornim Rješenjem Osnovnog suda u Derventi 23.12.2019. god. i kažnjen novčanom kaznom od 1.500.00 KM.

Prekršajni postupci započeti u 2019. god., a sudski okončani u 2020. god.:

1. MH EPRS MP a.d. Trebinje Elektrohercegovina a.d. Trebinje- pravno lice, zahtjev predat 28.05.2019.god zbog prekršaja iz čl. čl.17.st(2) i čl.3. ZJN, proglašen odgovornim Rješenjem Osnovnog suda u Trebinju 20.2.2020.god. i kažnjen novčanom kaznom u iznosu od 500,00KM.
2. Aerodromi RS-a- zahtjev predat 24.4.2019.god. zbog prekršaja iz čl.6 ZJN, proglašen odgovornim Rješenjem Osnovnog suda u Banjaluci 03.06.2020.god. i kažnjen uvjetno na iznos od 2.000,KM.
3. RMU Banovići –zahtjev predat 29.07.2019.god. 8.6.2020.god. Kantonalni sud u Tuzli potvrdio Rješenje Općinskog suda Banovići o obustavljanju prekršajnog postupka zbog nenadležnosti AJN.
4. Čergić Munever- odgovorna osoba u RMU Banovići, zahtjev predat 31.07. 2019.god. zbog prekršaja iz čl. 21.st.1 t d) ZJN, Kantonalni sud u Tuzli 13.11.2020. god. odbio žalbu AJN.
5. RITE Gacko- zahtjev predat 02.08.2019.god, zbog prekršaja iz čl. 21. st. 1 t.d), proglašen odgovornim Rješenjem Osnovnog suda u Trebinju od 03.03.2020.god. i kažnjen novčanom kaznom u iznosu od 2000,00KM.
6. Šešlija Miodrag- odgovorna osoba u RITE Gacko- zahtjev predat 02.08.2019.god, zbog prekršaja iz čl. 21. st. 1 t.d), proglašen odgovornim Rješenjem Osnovnog suda u Trebinju od 03.03.2020.god. i kažnjen novčanom kaznom u iznosu od 500,00KM.
7. Dragan Savić odgovorna osoba Elektrohercegovina Trebinje, zahtjev predat 29.07.2019.god. zbog prekršaja iz čl.21 st.(1) t.d)ZJN, proglašen odgovornim Rješenjem Osnovnog suda u Trebinu 24.02.2020. god i kažnjen novčanom kaznom od 300,00KM.
8. NO RMU Banovići, zahtjev predat 31.07.2019.god. Kantonalni sud u Tuzli 13.11.2020.god. potvrdio Rješenje Općinskog suda Banovići o obustavljanju prekršajnog postupka zbog nenadležnosti AJN.
9. Šumarstvo „Prenj“ d.d. Konjic, zahtjev predat 01.10.2019.god. zbog prekršaja iz čl. 74.ZJN, proglašen odgovornim Rješenjem Općinskog suda u Konjicu 25.02.2020. god. i kažnjen novčanom kaznom od 1.500.00 KM.
10. Samir Alikadić odgovorna osoba u Šumarstvo „Prenj“ d.d. Konjic zahtjev predat 01.10.2019.god. zbog prekršaja iz čl. 74.ZJN, proglašen odgovornim Rješenjem Općinskog suda u Konjicu 25.02.2020. god. i kažnjen novčanom kaznom od 300.00 KM.
11. JU Dom zdravlja Busovača, zahtjev predat 10.10. 2019.god. zbog prekršaja iz čl. 6.ZJN, proglašen odgovornim Rješenjem Općinskog suda u Travniku 03.12.2020. god. te kažnjen uvjetno na novčanu kaznu u iznosu od 1.700,00KM.
12. Omer Hadžiradončić- odgovorna osoba u JU Dom zdravlja Busovača, zahtjev predat 10.10. 2019.god. zbog prekršaja iz čl. 6.ZJN, proglašen odgovornim Rješenjem Općinskog suda u Travniku 03.12.2020. god. te kažnjen novčanom kaznom u iznosu od 300,00KM.
13. ŠPD „Unsko-sanske šume“ , zahtjev predat 02.12. 2019.god. zbog prekršaja iz čl.5, 15,i 87.ZJN, proglašen odgovornim Rješenjem Općinskog suda u Bosanskoj Krupi 31.07.2020. god. te kažnjen na novčanu kaznu u iznosu od 1.500,00KM.
14. Šerif Kaljiković, odgovorna osoba u ŠPD „Unsko-sanske šume“ , zahtjev predat 02.12. 2019.god. zbog prekršaja iz čl.5, 15,i 87.ZJN, proglašen odgovornim Rješenjem Općinskog suda u Bosanskoj Krupi 31.07.2020. god. te kažnjen na novčanu kaznu u iznosu od 300,00KM.

Prekršajni postupci započeti u 2019. god., a sudski okončani u 2021. god.:

1. JP Elektroprivreda BiH –zahtjev predat 09.08.2019.god. zbog prekršaja iz čl. 21.st1. t.d) ZJN, Rješenjem Kantonalnog suda u Sarajevu od 11.05.2021.god. potvrđena novčana kazna u iznosu od 5.000KM.
2. Bajazit Jašarević odgovorna osoba- JP Elektroprivreda BiH, zahtjev predat 19.08.2019.god., proglašen odgovornim Rješenjem Kantonalnog suda Sarajevo od 27.04.2021.god. i kažnjen novčanom kaznom u iznosu od 300,00KM.
3. NO Elektroprivreda BiH, zahtjev predat 14.10.2019.god. zbog prekršaja iz čl.21 st.(1) t.d)ZJN, Kantonalni sud u Sarajevu dana 02.11.2021.god. odbio žalbu i potvrđeno obustavljanje prekršajnog postupka.
4. JU Dom zdravlja Široki Brijeg, zahtjev predat 27.09.2019.god zbog prekršaja iz čl. 14.st.4 ZJN, proglašen odgovornim Rješenjem Općinskog suda u Širokom Brijegu 12.05.2021.god. i kažnjen novčanom kaznom od 1.500.00 KM.

Prekršajni postupci započeti u 2019. god., a sudski okončani u 2022. god.:

1. NO RITE Gacko zahtjev predat 24.12.2019.god, zbog prekršaja iz čl. 21. st. 1 t.d), Okružni sud u Trebinju dana 26.01.2022.god. odbio žalbu AJN, te potvrdio Rješenje o obustavljanju postupka zbog apsolutne zastare.

* Predmeti koji su dostavljeni nadležnim tužilaštvima u 2019. god.

1. AJN je podnijela prijavu povrede ZJN zbog postojanja elemenata eventualnog kaznenog djela RJT Republike Srpske-Posebno odjeljenje za suzbijanje korupcije, organizovanog i najtežih oblika privrednog kriminala protiv RITE Ugljevik uz dostavu cjelokupne dokumentacije prikupljene putem postupka praćenja. AJN zaprimila obavijest da je predmet ustupljen Okružnom javnom tužilaštvu u Bijeljini na dalje postupanje, od kojeg ne postoji povratna informacija.

* 2020. god.
* Prekršajni postupci

Prekršajni postupci započeti i sudski okončani u 2020. god.:

1. Elektro Bijeljina zahtjev predat 16.01.2020.god. zbog prekršaja iz čl. 21 i 23 ZJN, proglašen odgovornim Rješenjem Osnovnog suda u Bijeljini 09.03.2020.god., te kažnjen novčanom kaznom u iznosu od 2.100,00KM.
2. Arsenović Vaso, odgovorna osoba u Elektro Bijeljina zahtjev predat 16.01.2020.god. zbog prekršaja iz čl. 21 i 23 ZJN, proglašen odgovornim Rješenjem Osnovnog suda u Bijeljini 09.03.2020.god., te kažnjen uvjetno novčanom kaznom u iznosu od 500,00KM.
3. Zdenko Mimica, odgovorna osoba u Mareco d.o.o Neum , zahtjev predat 11.05. 2020.god. zbog prekršaja iz čl.: 14, 87 i 88 ZJN, proglašen odgovornim Rješenjem Općinskog suda u Čapljini 09.07.2020. god. te kažnjen na novčanu kaznu u iznosu od 310,00KM.
4. Mareco d.o.o Neum , zahtjev predat 11.05. 2020.god. zbog prekršaja iz čl.: 14, 87 i 88 ZJN, proglašen odgovornim Rješenjem Općinskog suda u Čapljini 23.06.2020. god. te kažnjen na novčanu kaznu u iznosu od 1.510,00KM.

Prekršajni postupci započeti u 2020. god., a sudski okončani u 2021. god.:

1. Aerodrom RS, zahtjev predat 10.01. 2020.god. zbog prekršaja iz čl. 87. st.3 i čl.90 ZJN, proglašen odgovornim Rješenjem Osnovnog suda u Banja Luci 20.04.2021.god.,te kažnjen novčanom kaznom u iznosu od 1.500,00KM.
2. Račić Milan, odgovorna osoba u Aerodrom RS, zahtjev predat 07.02. 2020.god. zbog prekršaja iz čl. 87. st.3 i čl.90 ZJN, proglašen odgovornim Rješenjem Osnovnog suda u Banja Luci 20.04.2021.god., te kažnjen novčanom kaznom u iznosu od 300,00KM.
3. KPZ poluotvorenog tipa Sarajevo, zahtjev predat 10.01.2020.god. zbog prekršaja iz čl. 87.st. (3) ZJN, proglašen odgovornim Rješenjem Općinskog suda u Sarajevu 18.03.2021.god., te kažnjen novčanom kaznom u iznosu od 1.500,00KM.
4. Zubčević Faruk, odgovorna osoba u KPZ poluotvorenog tipa Sarajevo, zahtjev predat 17.01.2020.god. zbog prekršaja iz čl. 87.st. (3) ZJN, proglašen odgovornim Rješenjem Općinskog suda u Sarajevu 07.10.2021.god., te kažnjen novčanom kaznom u iznosu od 150,00KM.
5. Jašarević Fikret, odgovorna osoba u Stručna služba za zajedničke poslove KS, zahtjev predat 06.09.2020.god. zbog prekršaja iz čl. 22. st1 t.b) ZJN, proglašen odgovornim Rješenjem Općinskog suda u Sarajevu 20.04.2021.god., te kažnjen uvjetno novčanom kaznom u iznosu od 300,00KM.
6. Dušan Pantić, odgovorna osoba Opština Stanari, zahtjev predat 10.02.2020.god. zbog prekršaja iz čl. 14 st4 i 87. st 2 ZJN, proglašen odgovornim Rješenjem Osnovnog suda u Doboju 15.02.2021.god., te kažnjen uvjetno novčanom kaznom u iznosu od 300,00KM.
7. Selak Goran, odgovorna osoba u KPZ Banja Luka, zahtjev predat 20.05. 2020.god. zbog prekršaja iz čl. 21, 22 i 70 ZJN, proglašen odgovornim Rješenjem Osnovnog suda u Banja Luci17.05.2021.god. ,te kažnjen uvjetno novčanom kaznom u iznosu od 500,00KM.
8. Jozo Ivančević, načelnik općine Prozor-Rama, zahtjev predat 28.05.2020.god.zbog prekršaja iz čl.21 st.1 t. a). ZJN, proglašen odgovornim Rješenjem Općinskog suda u Konjicu 11.01. 2021.god. i kažnjen novčanom kaznom u iznosu od 300,00KM.
9. Feliks Vidović, odgovorna osoba u MUP SBK, zahtjev predat 12.06.2020.god. zbog prekršaja iz čl.: 88 st.1 ZJN, proglašen odgovornim Rješenjem Općinskog suda u Travniku 13.01.2021. god. te kažnjen uvjetno na novčanu kaznu u iznosu od 400,00KM.
10. Šume TK d.d. Kladanj, zahtjev predat 28.05. 2020.god. zbog prekršaja iz čl.:14. st 1 ZJN, proglašen odgovornim Rješenjem Općinskog suda u Živinicama 01.06.2021. god. te kažnjen na novčanu kaznu u iznosu od 1.500,00KM.
11. JU „Vode Srpske“, zahtjev predat 11.06.2020.god. zbog prekršaja iz čl. 64, 65, 68 i 72 ZJN, proglašen odgovornim Rješenjem Osnovnog suda u Bijeljini 07.06.2021.god., te kažnjen novčanom kaznom u iznosu od 3.000,00KM.
12. Milovanović Miroslav- odgovorna osoba u JU „Vode Srpske“, zahtjev predat 11.06.2020.god. zbog prekršaja iz čl. 64, 65, 68 i 72 ZJN, proglašen odgovornim Rješenjem Osnovnog suda u Bijeljini 07.06.2021.god., te kažnjen novčanom kaznom u iznosu od 600,00KM.
13. JP Međunarodni aerodrom Sarajevo, zahtjev predat 07.10.2020.god.zbog prekršaja iz čl. 15.st (2) t.a) ZJN, proglašen odgovornim Rješenjem Općinskog suda u Sarajevu 23.12.2021.godine i kažnjen novčanom kaznom u iznosu od 1.500,00KM.
14. JU Terapijska zajednica –Kampus KS, zahtjev predat 16.09.2020.god.zbog prekršaja iz čl. 14.st (4) i čl. 87. st.2 ZJN, proglašen odgovornim Rješenjem Općinskog suda u Sarajevu 04.11.2021.godine i kažnjen novčanom kaznom u iznosu od 600,00KM.
15. Reljić Vlado, odgovorna osoba u „Vodovod“ a.d. Prijedor, zahtjev predat 22.12.2020.god.zbog prekršaja iz čl.:15, 70, 75 i 87 ZJN, proglašen odgovornim Rješenjem Osnovnog suda u Prijedoru 29.10.2021.godine i kažnjen novčanom kaznom u iznosu od 300.00KM.
16. JP „Toplana“ d.d. Tešanj, zahtjev predat 13.10.2020.god.zbog prekršaja iz čl. 23.st1 t.b) ZJN, proglašen odgovornim Rješenjem Općinskog suda u Tešnju 16.08.2021.godine i kažnjen uvjetno novčanom kaznom u iznosu od 1.500.00KM.
17. Asim Bašalić, odgovorna osoba u JP „Toplana“ d.d. Tešanj, zahtjev predat 23.11.2020.god.zbog prekršaja iz čl. 23.st1 t.b) ZJN, proglašen odgovornim Rješenjem Općinskog suda u Tešnju 12.10.2021.godine i kažnjen uvjetno novčanom kaznom u iznosu od 300.00KM.
18. Kajmaković Armin, odgovorna osoba u JP Međunarodni aerodrom Sarajevo, zahtjev predat 28.10.2020.god.zbog prekršaja iz čl. 15.st (2) t.a) ZJN, proglašen odgovornim Rješenjem Općinskog suda u Sarajevu 04.10.2021.godine i kažnjen novčanom kaznom u iznosu od 300,00KM.

Prekršajni postupci započeti u 2020. god., a sudski okončani u 2022. god.:

1. Pekić Sanela, odgovorna osoba u JU Terapijska zajednica –Kampus KS, zahtjev predat 16.09.2020.god.zbog prekršaja iz čl. 14.st (4) i čl. 87. st.2 ZJN, proglašen odgovornim Rješenjem Općinskog suda u Sarajevu 06.07.2022.godine i kažnjena novčanom kaznom u iznosu od 100,00KM.
2. Vodovod a.d. Prijedor, zahtjev predat 18.09.2020.god.zbog prekršaja iz čl. 15.st (2) t.a) i čl. 89 ZJN, proglašen odgovornim Rješenjem Osnovnog suda u Prijedoru 11.04.2022.godine i kažnjen uvjetno novčanom kaznom u iznosu od 1.500,00KM.
3. RMU „Đurđevik“ , zahtjev predat 21.09.2020.god.zbog prekršaja iz čl. 21.st1 t.d) ZJN, proglašen odgovornim Rješenjem Općinskog suda u Živinicama 08.12.2022.godine i kažnjen novčanom kaznom u iznosu od 2.500.00KM.
4. Hadžić Samir, odgovorna osoba u RMU „Đurđevik“ , zahtjev predat 09.10.2020.god.zbog prekršaja iz čl. 21.st1 t.d) ZJN, proglašen odgovornim Rješenjem Općinskog suda u Živinicama 13.07.2022.godine i kažnjen novčanom kaznom u iznosu od 150.00KM.
5. JP Elektroprivreda HZHB, zahtjev predat 19.12.2020.god.zbog prekršaja iz čl. 15 i čl. 87. st.2 ZJN, proglašen odgovornim Rješenjem Općinskog suda u Mostaru 11.03.2022.godine i kažnjen novčanom kaznom u iznosu od 1.500,00KM.

* Predmeti koji su dostavljeni nadležnim tužilaštvima u 2020. god.

1. Vidović Feliks, odgovorna osoba u MUP SBK Travnik, prijava povrede Zakona o javnim nabavama zbog postojanja elemenata kaznenog djela - Tužiteljstvo SBK proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
2. Direkcija za robne rezerve KS i odgovorna osoba, prijava povrede Zakona o javnim nabavama zbog postojanja elemenata kaznenog djela - Tužiteljstvo Kantona Sarajevo proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
3. Havić Hajrudin, direktor ZU Kantonalna bolnica Dr. Irfan Ljubijankić, prijava povrede Zakona o javnim nabavama zbog postojanja elemenata kaznenog djela - Tužiteljstvo Unsko-sanskog kantonao proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
4. Mekić Asim, Načelnik općine Busovača, prijava povrede Zakona o javnim nabavama zbog postojanja elemenata kaznenog djela - Tužiteljstvo SBK proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
5. Omerović Nihad, Gradonačelnik Grada Srebrenik, prijava povrede Zakona o javnim nabavama zbog postojanja elemenata kaznenog djela - Tužiteljstvo Tuzlanskog kantona proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
6. JPŠ „Šume RS „Sokolac“, prijava povrede Zakona o javnim nabavama zbog postojanja elemenata kaznenog djela - Okružno javno tužilaštvo Istočno Sarajevo, od kojeg ne postoji povratna informacija.
7. Općina Cazin, prijava povrede Zakona o javnim nabavama zbog postojanja elemenata kaznenog djela - Tužiteljstvo Unsko-sanskog kantona proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
8. Fond zdravstvenog osiguranja RS, prijava povrede Zakona o javnim nabavama zbog postojanja elemenata kaznenog djela - Okružno javno tužilaštvo Istočno Sarajevo, od kojeg ne postoji povratna informacija.
9. Kantonalna uprava CZ TK- prijava povrede Zakona o javnim nabavama zbog postojanja elemenata kaznenog djela - Tužiteljstvo Tuzlanskog kantona proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
10. Nanić Mersudin, Načelnik općine Bužim, prijava povrede Zakona o javnim nabavama zbog postojanja elemenata kaznenog djela - Tužiteljstvo Unsko-sanskog kantona proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
11. KJKP „Rad“, i odgovorne osobe: Selim Babić i Vera Arnautović, prijava povrede Zakona o javnim nabavama zbog postojanja elemenata kaznenog djela - Tužiteljstvo Kantona Sarajevo proslijedilo obavijest o Naredbi da se istraga neće provoditi, jer ne postoje osnovi sumnje da je počinjeno kazneno djelo.
12. RITE Gacko, prijava povrede Zakona o javnim nabavama zbog postojanja elemenata kaznenog djela - Okružno javno tužilaštvo Trebinje, od kojeg ne postoji povratna informacija.

* 2021. god.
* Prekršajni postupci

Prekršajni postupci započeti u 2021. god., a za koje nadležni sud još uvijek nije donio i dostavio odluku:

1. Dragosavljević Mlađan, odgovorna osoba – načelnik opštine Srbac, zahtjev predat 16.02.2021.god. zbog prekršaja iz čl. 14.st. (1), 15. st. (6) i čl. 87. st. (3) ZJN i čl. 2. st. (2) Pravilnika o postupku direktnog sporazuma. Osnovni sud u Gradišci sastavio Zapisnik o usmenom pretresu od 28.04.2021. god. u kojem je navedeno da „okrivljeni prihvata odgovornost za prekršaj“.
2. Agencija za identifikaciona dokumenta, evidenciju i razmjenu podataka BIH, Banja Luka, zahtjev predat 11.03.2021.god. zbog prekršaja iz čl. 3., 14. st. (1), 15. st. (6) i 87. st. (3) ZJN. Osnovni sud u Banja Luci 02.02.2022. godine tražio dopunu zahtjeva, koja je istom sudu predata 14.02.2022. godine.

Prekršajni postupci započeti i sudski okončani u 2021. god.:

1. Reljić Radenko, odgovorna osoba – načelnik opštine Kozarska Dubica, zahtjev predat 08.04.2021.god. zbog prekršaja iz čl. 14.st. (1), 15. st. (6) i čl. 87. st. (3) ZJN i čl. 2. st. (2) Pravilnika o postupku direktnog sporazuma. Osnovni sud u Kozarskoj Dubici 16.07.2021. godine donio rješenje o oslobađanju od odgovornosti na koje je uložena žalba. Okružni sud u Prijedoru 12.08.2021. godine donio rješenje o odbijanju žalbe.
2. Mioč Zdravko, odgovorna osoba u Općini Kupres, zahtjev predat 19.07.2021.god. zbog prekršaja iz čl. 3., 74. st. (2) i čl. 75. st. (1) ZJN i čl. 9. st. (3) Uputstva o uslovima i načinu objavljivanja obavještenja i dostavljanju izvještaja u postupcima javnih nabavki u informacioni sistem e-nabavke, proglašen odgovornim Rješenjem Općinskog suda u Livnu 21.09.2021.god., uz izrečenu uslovnu osudu kojom se određuje novčana kazna u iznosu od 450,00KM, a ista se neće izvršiti ako okrivljeni u roku od 6 mjeseci (vrijeme provjeravanja) ne učini novi, isti, sličan ili teži prekršaj.
3. Zavod za specijalno obrazovanje i odgoj djece Mjedenica, Sarajevo zahtjev predat 04.06.2021.god.zbog prekršaja iz čl. 3., 14. st. (1), 15. st. (6), 75. st. (1) i 87. st. (3) ZJN, proglašen odgovornim Rješenjem Općinskog suda u Sarajevu 04.11.2021.godine i kažnjen uvjetno novčanom kaznom u iznosu od 3.000,00 KM.
4. Komunalno preduzeće Komunalac a.d. Višegrad, zahtjev predat 11.05.2021.god.zbog prekršaja iz čl. 3. i 75. st. (1) ZJN, proglašen odgovornim Rješenjem Osnovnog suda u Višegradu 12.11.2021.godine i kažnjen novčanom kaznom u iznosu od 800,00 KM.
5. Helić Nusret, odgovorna osoba, gradonačelnik grada Gračanica, zahtjev predat 20.07.2021.god. zbog prekršaja iz čl. 87. st. (3) ZJN, proglašen odgovornim Rješenjem Općinskog suda u Gračanici 17.11.2021.godine i kažnjen novčanom kaznom u iznosu od 300,00 KM.
6. Hrustanović Admir, odgovorna osoba u Općini Čelić, zahtjev predat 20.07.2021.god. zbog prekršaja iz čl. 3. i 75. st. (1) ZJN, proglašen odgovornim Rješenjem Općinskog suda u Tuzli 07.12.2021.godine i kažnjen uvjetno novčanom kaznom u iznosu od 500,00 KM.
7. JP Rad d.d. Tešanj, zahtjev predat 18.02.2021.god.zbog prekršaja iz čl. 3., 14. st. (1), 15. st. (6), i 87. st. (3) ZJN, proglašen odgovornim Rješenjem Općinskog suda u Tešnju 01.11.2021.godine i kažnjen uvjetno novčanom kaznom u iznosu od 1.500,00 KM, koje rješenje Općinskog suda u Tešnju je potvrđeno, u postupku po žalbi okrivljenog, Rješenjem Kantonalnog suda u Zenici 29.12.2021. godine.

Prekršajni postupci započeti u 2021. god., a sudski okončani u 2022. god.:

1. Marinko Gilja, odgovorna osoba u JP Elektroprivreda HZHB, zahtjev predat 12.01.2021.god.zbog prekršaja iz čl. 15 i čl. 87. st.2 ZJN, proglašen odgovornim Rješenjem Općinskog suda u Mostaru 11.07.2022.godine i kažnjen novčanom kaznom u iznosu od 300,00KM.
2. Milić Siniša, odgovorna osoba u Distrikt Brčko, zahtjev predat 28.01.2021.god. zbog prekršaja iz čl. 21 i 22 ZJN, obustavljen postupak Rješenjem Osnovnog suda Brčko Distrikt od 05.04.2022.god.
3. Zovko Mato, načelnik Žepča, zahtjev predat 19.07.2021.god. zbog prekršaja iz čl. 3. i 75. st. (1) ZJN, proglašen odgovornim Rješenjem Općinskog suda u Žepču 20.01.2022.godine i kažnjen uvjetno novčanom kaznom u iznosu od 300,00 KM.
4. Jurković Dragan, načelnik Neuma, zahtjev predat 13.09.2021.god. zbog prekršaja iz čl. 24. st. (1) tač. a), 28. st. (3) i 45. ZJN, proglašen odgovornim Rješenjem Općinskog suda u Čapljini 19.01.2022.godine i kažnjen novčanom kaznom u iznosu od 320,00 KM.
5. Rudnici boksita d.o.o. Široki Brijeg, zahtjev predat 30.06.2021.god. zbog prekršaja iz čl. 3. i 75. st. (1) ZJN, proglašen odgovornim Rješenjem Općinskog suda u Širokom Brijegu 28.01.2022.godine i kažnjen novčanom kaznom u iznosu od 1.500,00 KM.
6. Bratić Kemal, načelnik općine Doboj Istok, zahtjev predat 24.12.2021.god. zbog prekršaja iz čl. 75. st. (1) ZJN, proglašen odgovornim Rješenjem Općinskog suda u Gračanici 24.03.2022.godine i kažnjen novčanom kaznom u iznosu od 300,00 KM.
7. Džafić Enis, odgovorna osoba JP Željeznice Federacije BIH, zahtjev predat 09.04.2021.god. zbog prekršaja iz čl. 15. i 87 ZJN, proglašen odgovornim Rješenjem Općinskog suda u Sarajevu 21.03.2022.godine i kažnjen novčanom kaznom u iznosu od 300,00 KM.
8. Federalna uprava civilne zaštite, zahtjev predat 12.05.2021.god. zbog prekršaja iz čl. 3. i 75. st. (1) ZJN, proglašen odgovornim Rješenjem Općinskog suda u Sarajevu 05.05.2022.godine i kažnjen uvjetno novčanom kaznom u iznosu od 1.600,00 KM.
9. Sveučilišna klinička bolnica Mostar, zahtjev predat 30.03.2021.god. zbog prekršaja iz čl. 15. st. (6). i 87. st. (2) ZJN, proglašen odgovornim Rješenjem Općinskog suda u Mostaru 12.05.2022.godine i kažnjen novčanom kaznom u iznosu od 1.500,00 KM.
10. Dom zdravlja Mostar, zahtjev predat 15.05.2021.god. zbog prekršaja iz čl. 75. st. (1) ZJN, proglašen odgovornim Rješenjem Općinskog suda u Mostaru 12.05.2022.godine i kažnjen novčanom kaznom u iznosu od 500,00 KM.
11. Zavod za javno zdravstvo HNK/Ž, zahtjev predat 30.06.2021.god. zbog prekršaja iz čl. 3. i 75. st. (1) ZJN, proglašen odgovornim Rješenjem Općinskog suda u Mostaru 12.05.2022.godine i kažnjen novčanom kaznom u iznosu od 500,00 KM.
12. Kvesić Ante, odgovorna osoba u Sveučilišna klinička bolnica Mostar, zahtjev predat 13.04.2021.god. zbog prekršaja iz čl. 15. st. (6). i 87. st. (2) ZJN, proglašen odgovornim Rješenjem Općinskog suda u Mostaru 29.06.2022.godine i kažnjen novčanom kaznom u iznosu od 350,00 KM.
13. JP Komunalno a.d. Pale, zahtjev predat 06.07.2021.god. zbog prekršaja iz čl. 3. i 75. st. (1) ZJN, proglašen odgovornim Rješenjem Općinskog suda u Sokocu 25.07.2022.godine i kažnjen novčanom kaznom u iznosu od 550,00 KM.
14. JZU Bolnica Trebinje, zahtjev predat 31.08.2021.god. zbog prekršaja iz čl. 14 st 1 i 4 i čl. 87 st 2 ZJN, proglašen odgovornim Rješenjem Osnovnog suda u Trebinju 08.07.2022.godine i kažnjen novčanom kaznom u iznosu od 1.000,00 KM.
15. Republička uprava za geodetske i imovinsko-pravne poslove, Banja Luka, zahtjev predat 15.04.2021.god. zbog prekršaja iz čl. 14 st 1, 15 st 6 i 87 st 3 ZJN, postupak obustavljen Rješenjem Osnovnog suda u Banja Luci 01.09.2022.godine.
16. JP Komunalno Neum, zahtjev predat 30.06.2021.god. zbog prekršaja iz čl. 3 i 75 st 1 ZJN, proglašen odgovornim Rješenjem Općinskog suda u Čapljini 02.09.2022.godine i kažnjen novčanom kaznom u iznosu od 1.500,00 KM.
17. JP Željeznice Federacije BIH, zahtjev predat 09.04.2021.god. zbog prekršaja iz čl. 15. i 87 ZJN, proglašen odgovornim Rješenjem Općinskog suda u Sarajevu 06.09.2022.godine i kažnjen novčanom kaznom u iznosu od 1.600,00 KM.
18. JKP Vitkom doo Vitez, zahtjev predat 13.04.2021.god. zbog prekršaja iz čl. 3, 74 st 2 i 75 st 1 ZJN, proglašen odgovornim Rješenjem Općinskog suda Travnik 07.09.2022.godine i kažnjen uvjetno novčanom kaznom u iznosu od 1.500,00 KM.
19. Petrić Petar, odgovorna osoba u Rudnici boksita Posušje, zahtjev predat 23.12.2021.god. zbog prekršaja iz čl. 74 st 1 i 75. st. 1 ZJN, proglašen odgovornim Rješenjem Općinskog suda u Širokom Brijegu 27.09.2022.godine i kažnjen novčanom kaznom u iznosu od 300,00 KM.
20. Efendić Semir, načelnik Općine Novi Grad Sarajevo, zahtjev predat 28.09.2021.god. zbog prekršaja iz čl. 23 st 1 tač b ZJN, proglašen odgovornim Rješenjem Općinskog suda u Sarajevu 13.09.2022.godine i kažnjen novčanom kaznom u iznosu od 300,00 KM, što je potvrđeno, u postupku po žalbi okvrivljenog, Rješenjem Kantonalnog suda u Sarajevu 22.11.2022. godine.
21. JP Vodovod i odvodnja Orašje, zahtjev predat 01.07.2021.god. zbog prekršaja iz čl. 3 i 75. st. 1 ZJN, proglašen odgovornim Rješenjem Općinskog suda u Orašju 06.12.2022.godine i kažnjen novčanom kaznom u iznosu od 500,00 KM.
22. Vincetić Stanko, odgovorna osoba u Općini Orašje, zahtjev predat 19.07.2021.god. zbog prekršaja iz čl. 3, 74 st 2 i 75. st. 1 ZJN, proglašen odgovornim Rješenjem Općinskog suda u Orašju 06.12.2022.godine i kažnjen uvjetno novčanom kaznom u iznosu od 300,00 KM.
23. Oršolić Marijan, odgovorna osoba u Općini Orašje, zahtjev predat 27.10.2021.god. zbog prekršaja iz čl. 14 i 87 ZJN, proglašen odgovornim Rješenjem Općinskog suda u Orašju 06.12.2022.godine i kažnjen uvjetno novčanom kaznom u iznosu od 300,00 KM.
24. JU Veterinarski zavod Bihać, zahtjev predat 31.03.2021.god. zbog prekršaja iz čl. 3 i 75. st. 1 ZJN, proglašen odgovornim Rješenjem Općinskog suda u Bihaću 02.12.2022.godine i kažnjen novčanom kaznom u iznosu od 700,00 KM.
25. Fazlić Šuhret, gradonačelnik Bihaća, zahtjev predat 11.05.2021.god. zbog prekršaja iz čl. 3, 74 st 1 i 75. st. 1 ZJN, proglašen odgovornim Rješenjem Općinskog suda u Bihaću 02.12.2022.godine i kažnjen novčanom kaznom u iznosu od 100,00 KM.
26. JP Gradska toplana Bijeljina, zahtjev predat 31.08.2021.god. zbog prekršaja iz čl. 3 i 21 st 1 tač d ZJN, proglašen odgovornim Rješenjem Osnovnog suda u Bijeljini 21.04.2022.godine i kažnjen uvjetno novčanom kaznom u iznosu od 1.500,00 KM, što je potvrđeno, u postupku po žalbi okrivljenog, Rješenjem Okružnog suda u Bijeljini 30.11.2022. godine.
27. Krasavac Mladen, odgovorna osoba u JP Gradska toplana Bijeljina, zahtjev predat 31.08.2021.god. zbog prekršaja iz čl. 3 i 21 st 1 tač d ZJN, proglašen odgovornim Rješenjem Osnovnog suda u Bijeljini 21.04.2022.godine i kažnjen uvjetno novčanom kaznom u iznosu od 300,00 KM, što je potvrđeno, u postupku po žalbi okrivljenog, Rješenjem Okružnog suda u Bijeljini 30.11.2022. godine.
28. JZU Zavod za stomatologiju Banja Luka, zahtjev predat 09.04.2021.god. zbog prekršaja iz čl. 3 i 75 st 1 ZJN, proglašen odgovornim Rješenjem Osnovnog suda u Banja Luci 09.11.2022.godine i kažnjen novčanom kaznom u iznosu od 500,00 KM.
29. JP Ilidža, Sarajevo, zahtjev predat 29.07.2021.god. zbog prekršaja iz čl. 3 i 75 st 1 ZJN, proglašen odgovornim Rješenjem Općinskog suda u Sarajevu 23.12.2022.godine i kažnjen novčanom kaznom u iznosu od 2.000,00 KM.

Prekršajni postupci započeti u 2021. god., a sudski okončani u 2023. god.:

1. Cvijetić Adnan, odgovorno lice u JP Ilidža, Sarajevo, zahtjev predat 25.08.2021.god. zbog prekršaja iz čl. 3 i 75 st 1 ZJN, proglašen odgovornim Rješenjem Općinskog suda u Sarajevu 10.01.2023.godine i kažnjen novčanom kaznom u iznosu od 350,00 KM.
2. Nanić Arif, odgovorno lice u Agencija za identifikaciona dokumenta, evidenciju i razmjenu podataka BIH, Banja Luka, zahtjev predat 26.03.2021.god. zbog prekršaja iz čl. 3., 14. st. (1), 15. st. (6) i 87. st. (3) ZJN, zahtjev odbačen Rješenjem Osnovnog suda u Banja Luci 27.03.2023. godine.
3. KJKP Park, Sarajevo, zahtjev predat 18.02.2021.god. zbog prekršaja iz čl. 3., 14. st. (1), 15. st. (6) i 87. st. (3) ZJN, proglašen odgovornim Rješenjem Općinskog suda u Sarajevu 27.12.2022.godine i kažnjen novčanom kaznom u iznosu od 1.500,00 KM, što je potvrđeno, u postupku po žalbi okrivljenog, Rješenjem Kantonalnog suda u Sarajevu 07.02.2023. godine.
4. Ejubović Hamdo, odgovorno lice u općini Hadžići, Sarajevo, zahtjev predat 04.10.2021.god. zbog prekršaja iz čl. 3 i 75 st 1 ZJN, proglašen odgovornim Rješenjem Općinskog suda u Sarajevu 23.02.2023.godine i kažnjen novčanom kaznom u iznosu od 300,00 KM.
5. Karahodžić Ibrahim, odgovorno lice u KJKP Sarajevogas, Sarajevo, zahtjev predat 01.12.2021.god. zbog prekršaja iz čl. 3, 6 i 10 st 1 tač d ZJN, proglašen odgovornim Rješenjem Općinskog suda u Sarajevu 27.01.2023.godine i kažnjen novčanom kaznom u iznosu od 1.800,00 KM, što je potvrđeno, u postupku po žalbi okrivljenog, Rješenjem Kantonalnog suda u Sarajevu 20.03.2023. godine.
6. KJKP Sarajevogas, Sarajevo, zahtjev predat 18.10.2021.god. zbog prekršaja iz čl. 3, 6 i 10 st 1 tač d ZJN, proglašen odgovornim Rješenjem Općinskog suda u Sarajevu 23.01.2023.godine i kažnjen novčanom kaznom u iznosu od 3.000,00 KM, što je potvrđeno, u postupku po žalbi okrivljenog, Rješenjem Kantonalnog suda u Sarajevu 24.04.2023. godine.
7. Đajić Vlado, odgovorno lice u UKC Republike Srpske, Banja Luka, zahtjev predat 27.07.2021.god. zbog prekršaja iz čl. 22 st 1 tač b i čl 23 st 1 tač b ZJN, proglašen odgovornim Rješenjem Osnovnog suda u Banja Luci 18.10.2022.godine i kažnjen uvjetno novčanom kaznom u iznosu od 310,00 KM, s tim da je navedeno rješenje Agenciji dostavljeno 15.06.2023. godine.
8. Ugostitetljski servis Vlade Republike Srpske, Banja Luka, zahtjev predat 16.08.2021.god. zbog prekršaja iz čl. 22 i 23 ZJN. Rješenjem Osnovnog suda u Banja Luci 05.07.2023.godine oslobođen odgovornosti.
9. UKC Republike Srpske, Banja Luka, zahtjev predat 27.07.2021.god. zbog prekršaja iz čl. 22 st 1 tač b i čl 23 st 1 tač b ZJN, proglašen odgovornim Rješenjem Osnovnog suda u Banja Luci 06.07.2023.godine i kažnjen uvjetno novčanom kaznom u iznosu od 3.000,00 KM.
10. Komunalno preduzeće Gradske toplane, Pale, zahtjev predat 18.10.2021.god. zbog prekršaja iz čl. 15 st 2 tač b i 87 st 3 ZJN, proglašen odgovornim Rješenjem Osnovnog suda u Sokocu 01.08.2023.godine i kažnjen novčanom kaznom u iznosu od 550,00 KM.

Prekršajni postupci započeti u 2021. god., a još nisu sudski okončani:

1. Predragović Bosiljka, odgovorno lice u Republička uprava za geodetske i imovinsko-pravne poslove, Banja Luka, zahtjev predat 16.04.2021.god. zbog prekršaja iz čl. 14 st 1, 15 st 6 i 87 st 3 ZJN, proglašen odgovornim Rješenjem Osnovnog suda u Banja Luci 11.04.2022.godine i kažnjen uvjetno novčanom kaznom u iznosu od 300,00 KM. U postupku po žalbi okrivljenog Okružni sud u Banja Luci 03.10.2022. godine ukinuo navedeno Rješenje Osnovnog suda u Banja Luci i vratio mu predmet na ponovno odlučivanje. Osnovni sud u Banja Luci dostavio 01.09.2023. godine poziv za ponovni usmeni pretres za dan 27.09.20223. godine.

* Predmeti koji su dostavljeni nadležnim tužilaštvima u 2021. god.

1. Ugostitetljski servis Vlade Republike Srpske, Banja Luka, prijava povrede Zakona o javnim nabavama zbog postojanja elemenata kaznenog djela - Republičko javno tužilaštvo Republike Srpske proslijedilo obavijest o Naredbi da se istraga neće provoditi, jer iz prijave i pratećih spisa proizilazi da prijavljeno djelo nije krivično djelo.
2. MH Elektroprivreda RS matično preduzeće a.d. Trebinje, prijava povrede Zakona o javnim nabavama zbog postojanja elemenata kaznenog djela - Republičko javno tužilaštvo Republike Srpske proslijedilo obavijest o Naredbi da se istraga neće provoditi, jer ne postoje osnovi sumnje da su prijavljena lica učinila krivično djelo.
3. Ustavni sud Republike Srpske, prijava povrede Zakona o javnim nabavama zbog postojanja elemenata kaznenog djela - Republičko javno tužilaštvo Republike Srpske, od kojeg ne postoji povratna informacija.

* 2022. god.
* Prekršajni postupci

Prekršajni postupci započeti u 2022. god., a za koje nadležni sud još uvijek nije zakazao usmeni pretres:

1. JP Elektroprivreda HZHB,zahtjev predat 12.05.2022.god.zbog prekršaja iz čl. 74.st.2 i 75. st.1- usmeni pretres još nije zakazan.
2. Adis Bešlić, odgovorna osoba u KJKP „Park“**,** zahtjev predat 25.08.2022.god. zbog prekršaja iz čl.32. st.1 .ZJN – usmeni pretres zakazan za 26.10.2022.god.
3. Boris Marjanović,načelnik općine Vitez, zahtjev predat 22.08.2022.god., zbog prekršaja iz čl. 21. st.1 t. a) ZJN,- usmeni pretres nije zakazan.
4. Abel Baltić**-** odgovorna osoba u JU DZ KS, zahtjev predat 15.12.2022.god, zbog prekršaja iz čl. 21.st.1 t.d) ZJN, usmeni pretres još nije zakazan.
5. KJKP „Vodovod i kanalizacija“ d.o.o Sarajevo**,** zahtjev predat 17.11.2022.god, zbog prekršaja iz čl.:3, 15 i 87 ZJN, usmeni pretres još nije zakazan.
6. Rusmir Salić**,** odgovorna osoba u KJKP „Vodovod i kanalizacija“ d.o.o Sarajevo, zahtjev predat 15.12.2022.god, zbog prekršaja iz čl.:3, 15 i 87 ZJN, usmeni pretres još nije zakazan.
7. JU DZ KS,zahtjev predat 21.11.2022.god, zbog prekršaja iz čl. 21.st.1 t.d) ZJN, usmeni pretres još nije zakazan.

Prekršajni postupci započeti i sudski okončani u 2022. god.:

1. Belma Barlov, odgovorna osoba u Zavod za izgradnju KS**,** zahtjev predat 09.03.2022.god., zbog prekršaja iz čl. 6, 74. i 75.st.1 ZJN, proglašen odgovornim Rješenjem Općinskog suda u Sarajevu 18.08.2022.godine i kažnjen novčanom kaznom u iznosu od 110.00,00KM.,
2. Elektroprivreda BiH,zahtjev predat 24.06.2022.god. zbog prekršaja iz čl.32.st.1.ZJN, Rješenjem Općinskog suda u Sarajevu 10.05. 2022.god. obustavljen postupak jer je AJN odustala od zahtjeva.
3. KJKP „Park“**,** zahtjev predat 12.05.2022.god. zbog prekršaja iz čl.32. ZJN, Rješenjem Općinskog suda u Sarajevu 04.10. 2022.god. obustavljen postupak jer predstavnik AJN nije pristupio na usmeni pretres.

Prekršajni postupci započeti u 2022. godini, a sudski okončani u 2023. god.:

1. Zavod za izgradnju KS**,** zahtjev predat 14.01.2022.god., zbog prekršaja iz čl. 6, 74. i 75.st.1 ZJN, proglašen odgovornim Rješenjem Općinskog suda u Sarajevu 25.01.2023.godine i kažnjen novčanom kaznom u iznosu od 2.000,00KM.
2. Nebojša Zgonjanin,zahtjev predat 24.02.2022.god., zbog prekršaja iz čl. 21.st 1 t.c) ZJN, Rješenjem Okružnog suda u Banja Luci od 04.08. 2023.god. potvrđeno rješenje Osnovnog suda kojim se zahtjev odbacuje jer nisu otklonjeni nedostaci u istom, te se smatra da je AJN odustala od zahtjeva.
3. Miro Kraljević,gradonačelnik Širokog Brijega, zahtjev predat 26.08.2022.god., zbog prekršaja iz čl. 14., 15 i 87.st.2 ZJN, proglašen odgovornim Rješenjem Općinskog suda u Širokom Brijegu i kažnjen novčanom kaznom u iznosu od 1.000.00,00KM.
4. JKP „Vodovod i kanalizacija“ Tuzla,zahtjev predat 07.07.2022.god., zbog prekršaja iz čl. 22. st.1 t. b) ZJN, proglašen odgovornim Rješenjem Općinskog suda u Tuzli od 25.04.2023.god. i kažnjen uvjetno na novčanu kaznu u iznosu od 1.500.00,00KM.
5. Aid Berbić,odgovorna osoba u Vodovod i kanalizacija Tuzla, zahtjev predat 28.10.2022.god., zbog prekršaja iz čl. 22.st1 t.b) ZJN, proglašen odgovornim Rješenjem Općinskog suda u Tuzli dana 25.04.2023.god i kažnjen uvjetno na novčanu kaznu u iznosu od 300,00KM.
6. Kovačević Drago,načelnik opštine Bosanski Petrovac, zahtjev predat 28.11.2022.god., zbog prekršaja iz čl. 14, 15 i 87.st.2 ZJN, proglašen odgovornim Rješenjem Osnovnog suda u Mrkonjić gradu 26.01.2023.god. i kažnjen uvjetno na novčanu kaznu u iznosu od 300,00KM.
7. JU DZ Nevesinje**,** zahtjev predat 09.11.2022.god., zbog prekršaja iz čl.75.st.1 ZJN, proglašen odgovornim Rješenjem Osnovnog suda u Trebinju 22.02.2023.god. i kažnjen na novčanu kaznu u iznosu od 1.200,00KM.
8. JU DZ Jajce,zahtjev predat 11.11.2022.god., zbog prekršaja iz čl.14.st.4 i 87.st2 ZJN, proglašen odgovornim Rješenjem Općinskog suda u Jajcu 16.01.2023.god. i kažnjen uvjetno na novčanu kaznu u iznosu od 1.500,00KM.
9. Ernest Imamović,gradonačelnik Goražda,zahtjev predat 13.10.2022.god., zbog prekršaja iz čl. 14, 15 i 87.st.2 ZJN, proglašen odgovornim Rješenjem Općinskog suda u Goraždu od 14,12. i kažnjen uvjetno na novčanu kaznu u iznosu od 300,00KM. Kantonalni sud u Goraždu dana 02.03.2023.god. potvrdio prvostepeno rješenje.

* Predmeti koji su dostavljeni nadležnim tužilaštvima u 2022. god.

1. Agencija za identifikaciona dokumenta, evidenciju i razmjenu podataka BiH i odgovorna osoba, prijava povrede Zakona o javnim nabavama zbog postojanja elemenata kaznenog djela – Tužilaštvo BIH, od kojeg ne postoji povratna informacija.
2. JU Opća bolnica „Prim.dr. Abdulah Nakaš“, prijava povrede Zakona o javnim nabavama zbog postojanja elemenata kaznenog djela – Kantonalno tužišatvo Kantona Sarajevo, od kojeg ne postoji povratna informacija.

Prekršajni postupci koje je pokretala i vodila Agencija za javne nabavke ukazali su na potrebu za edukacijom kadrova u oblasti javnih nabavki, s posebnim osvrtom na edukaciju višeg i visokog menadžmenta u ugovornim organima, i to u dijelu potencijalnih rizika za koruptivne radnje. Agencija je u 2022. godini realizirala nadležnost iz člana 116. Zakona. Ono što je potrebno naglasiti da i u 2022. godini ugovorni organi „ponavljaju“ greške, a posebno je bitno naglasiti da za primjenu pregovaračkog postupka bez objave obavještenja, kao netransparentnog postupka javne nabavke, moraju biti ispunjeni uslovi, što ugovorni organi cijene paušalno. Nadalje, na ovakvo postupanje ugovornih organa indirektno utječe i nepravovremeno usvajanje budžeta/finansijskog plana, a što direktno utječe na pravovremeno pokretanje transparentnih postupaka javne nabavke. Agencija je poslove i aktivnosti vezano za prekršajne postupke u proteklom periodu obavljala sa nedovoljnom kadrovskom i materijalnom kapacitiranošću, jer pored realizacije nadležnosti iz člana 92. stav (3) Zakona, prekršajni postupci zahtjevaju i odgovarajuće kadrove, kao i materijalne resurse (za troškove vještačenja, troškove službenih putovanja, hotelskog smještaja, troškovi goriva, upotrebu ličnog vozila, i dr.).

***Preporuka:***

*Izvršiti kadrovsku popunjenost u Agenciji za javne nabavke BIH i obezbjediti materijalna sredstva potrebna za vođenje prekršajnih postupaka.*

Vršeći praćenja pojedinačnih postupaka javne nabavke u posmatranom periodu, a cijeneći prije svega vrijednosti zaključenih ugovora, te uočena gruba kršenja odredbi Zakona i podzakonskih akata, smatralo se za potrebnim obratiti i nadležnim tužilaštvima da na osnovu indicija i dokumentacije procesuiraju predmet kako bi utvrdili da li se radi o krivičnom djelu koje poznaju Krivični zakoni entiteta, Brčko Distrikta i Krivični zakon BiH. Općepoznata je činjenica da Krivični zakon BiH, kao ni Krivični zakon FBiH ne propisuju krivično djelo iz oblasti javnih nabavki. Od dostavljenih predmeta u posmatranom periodu, samo u jednom slučaju je došlo do procesuiranja i predmetni postupak se još uvijek vodi pred Sudom BiH. Predmeti koji su dostavljeni nadležnim tužilaštvima u pomenutom periodu su predmeti vezano za pandemiju COVID 19, odnosno za nabavku medicinske opreme i lijekova, i to u slučajevima kada se radi o nabavkama velike vrijednosti. Takođe, u pomenutom periodu dostavljene su informacije nadležnim tužilaštvima za pregovaračke postupke bez objave obavještenja u slučajevima gdje su ugovorni organi, u obrazloženju se pozivali na pandemiju, iako predmet nabavke se nije mogao dovesti ni na koji način u vezu sa pandemijom. U svim slučajevima se radilo o ugovorima velike vrijednosti, a koji su zaključeni nakon netransparentnog postupka javne nabavke. U jednom od slučajeva koji je dostavljen tužilaštvu radi se o nabavci robe široke potrošnje, koju ugovorni organ kontinuirano nabavlja već godinama i za svoje postupanje je bio prekršajno kažnjen, ali je nastavio istu praksu zaključivanja ugovora velike vrijednosti za isti predmet nabavke. U slučaju nepredviđenih i dodatnih radova, predmeti koji su dostavljeni nadležnom tužilaštvu radi se o slučajevima u kojim ugovorni organi nisu dokazali da se radi o nepredviđenim ili dodatnim radovima (napr. farbanje zidova, ili dužina krovne konstrukcije koja se nije mogla dovesti do mjesta izvođenja radova zbog konfiguracije ulice koja tu postoji već decenijama i sl.). U obrazloženjima dostavljenih naredbi o neprovođenju istraga nadležna tužilaštva su za opisane radnje zauzela stav da bi se eventualno moglo raditi o krivičnom djelu zloupotrebe službenog položaja ili ovlaštenja, te u jednom predmetu o krivičnom djelu nesavjestan rad u službi. U jednom od slučajeva u naredbi o obustavi istrage je navedeno da se eventualno radi o prekršaju, iako je u momentu zaprimanja naredbe o obustavi istrage nastupila apsolutna zastara za prekršajno gonjenje. Iz naprijed navedenih postupanja nadležnih tužilaštava, kao i praksi zemalja u regiji, Agencija je, u saradnji sa drugim institucijama u Bosni i Hercegovini, kao i nevladinim sektorom i drugim sudionicima u sistemu javnih nabavki, dostavila inicijativu Radnoj grupi Ministarstva pravde BiH, u formi nacrta teksta za novo krivično djelo iz oblasti javnih nabavki na daljnje postupanje. U obrazloženju dostavljene inicijative se navodi slijedeće:

„Potreba inkriminacije je dosadašnja praksa tržišnog nadmetanja u postupcima javne nabavke. Evidentno je da je u praksi prisutna pojava u određenim postupcima smanjenog broja ponuđača, dostavljanja lažnih podataka, podjela tržišta, fiktivne ponude da međusobno ponuđači sklapaju dogovore posve fingirajući natjecanje za dobijanje ugovora o javnim nabavkama, dogovaraju oko snižavanja cijena čime druge ponuđače istiskuju iz postupka javne nabavke narušavajući konkurenciju, iznenadno odustajanje od ponude, različite cijene na različitim mjestima što u svojoj osnovi ima prevarni cilj odnosno prihvatanje ponude koja se temelji na zabranjenim dogovorima ili lažnim podacima. Počinilac je osoba koja je dostavila ponudu u postupku javne nabavke. Oblik krivnje je umišljajni-dolus, jer počinitelj postupa sa određenim ciljem koji je da se ponuda prihvati i u ovim slučajevima nema pozivanja na zabludu, jer se učesnici u postupku javne nabavke ne mogu pozvati na nepoznavanje Zakona o javnim nabavkama. Bit navedenog krivičnog djela je da je isto počinjeno bez obzira da li je ostvaren kriminalni cilj jer je djelo dovršeno dostavljanjem takve u biti nepravilne i nezakonite ponude. Potreba inkriminacije je dosadašnja praksa prilagođavanja tehničkih specifikacija i uslova u postupcima javne nabavke. Karakteristika ovog djela je dogovor službene ili odgovorne osobe ugovornog organa i ponuđača da se tehničkim ili drugim uslovima u tenderskoj dokumentaciji pogoduje određenom ponuđaču na način da samo taj ponuđač može ispuniti uslove ili ako službena ili odgovorna osobe ugovornog organa da nalog drugom službenom licu da pogoduje određenom ponuđaču. Drugi dio se odnosi na sklapanje ugovora sa ponuđačem čija ponuda ne ispunjava uslove iz tenderske dokumentacije. Radnja navednog djela može se utvrditi poređenjem ponude i tenderske dokumentacije, posebno analizom kroz žalbene postupke pred URŽ. (Nabavke uređaja i opreme, tehničkoj i funkcionalnoj specifikaciji te prioritetima i potrebi za takvim uređajima i opremom). Radnja je pogodovanje odnosno prilagođavanje uslova, a prati je iskorištavanje položaja ili ovlasti počiniocu su neko iz kruga ugovornog organa i djelo je umišljajno. Da navedno djelo ne bi zalazilo u krivično djelo zloupotrebe položaja i ovlaštenja nema namjeru stjecanja koristi ili prouzročenja štete jer ako se djelom sebi ili drugoj osobi pribavi korist ili drugome prouzroči šteta, počinitelj će odgovarati za krivično djelo zloupotreba položaja i ovlaštenja, kao i dovođenje u vezu sa sukobom interesa.“

***Preporuka:***

*Preventivne i edukativne mjere koje su bile primarni cilj praćenja postupaka javnih nabavki nisu postigle očekivane rezultate, te se kroz represivne mjere, kao nepopularne, djeluje da se smanji stepen korupcije u javnim nabavkama. Agencija će nastaviti i dalje djelovati preventivno i edukativno kroz praćenje postupaka javnih nabavki.*

# Pregovarački postupci bez objave obavještenja

U 2022. godini kroz postupak praćenja uočeno je da ugovorni organi primjenjuju ovu vrstu postupka i onda kada nisu ispunjeni uslovi za primjenu. U 2022. godini u Bosni i Hercegovni je zaključeno 1101 ugovor i/ili okvirni sporazum[[6]](#footnote-6), putem pregovaračkog postupka bez objave obavještenja, što predstavlja daljnje smanjenje broja zaključenih ugovora u odnosu na 2019., 2020. i 2021. godinu. Jedan od razloga za smanjenje broja ovih postupaka je i kontinuirani monitoring, kao i procesuiranje zloupotreba pred prekršajnim sudovima kako ugovornih organa, tako i odgovornih lica u istim. Takođe, vrijednosno je utrošeno manje javnih sredstava u odnosu na 2021. godinu, ali više nego u 2020. i 2019. godini. Jedan od razloga za ovo je poremećaj na tržištu, gdje je došlo do porasta cijena roba, usluga i radova zbog pandemije COVID i to ne samo na tržištu Bosne i Hercegovini, već globalno.

## Pregled uporednog prikaza za period programskog praćenja

U nastavku ovog Izvještaja se prezentiraju pokazatelji po članovima Zakona koji definišu pregovarački postupak bez objave obavještenja, kao i uočenim trendovima ovog programskog praćenja.

*Uporedni prikaz zaključenih ugovora za 2019, 2020, 2021 i 2022 godinu*

*za pregovaračke postupke bez objave obavještenja*

|  |  |
| --- | --- |
| **Godina** | **Broj ugovora** |
| 2019 | 1546 |
| 2020 | 2062 |
| 2021 | 1239 |
| 2022 | 1101 |

Pregled prema vrijednosti zaključenih ugovora nakon provedenog pregovaračkog postupka bez objave obavještenja za period 2019-2022. godina je:

|  |  |
| --- | --- |
| Godina | Vrijednost zaključenih ugovora/ okvirnih sporazuma |
| 2019 | 242.566.812,65 |
| 2020 | 190.593.884,39 |
| 2021 | 334.814.397,48 |
| 2022 | 296.146.345,83 |

Uvidom u podatke sa tabela i grafikona u pogledu trenda kretanja vrijednosti zaključenih ugovora/okvirnih sporazuma kroz period programskog praćenja, uočava se da je najniža vrijednost zaključenih ugovora/okvirnih sporazuma bila u 2020. godini. Razlog za ovakav trend u 2020. godini je bila primjena izuzeća iz člana 10. Zakona. Najveća vrijednost zaključenih ugovora/okvirnih sporazuma je bila u 2021. godini, te u 2022. godini dolazi do pada, kako po broju zaključenih ugovora/okvirnih sporazuma, tako i po vrijednosti.

|  |  |  |  |  |
| --- | --- | --- | --- | --- |
| Nivo vlasti | 2019 | 2020 | 2021 | 2022 |
| Državni nivo | 4.944.908,48 | 7.848.421,93 | 4,006,696.66 | 4.856.377,82 |
| Entititetski nivo/Brčko Distrikt | 201.769.352,38 | 134.009.153,37 | 299,268,509.29 | 260.706.216,70 |
| Grad | 11.383.975,04 | 13.784.372,90 | 7,911,190.98 | 5.022.501,51 |
| Kantonalni nivo | 13.952.827,42 | 19.413.459,24 | 14,453,680.02 | 14.403.630,63 |
| Općinski nivo | 10.515.749,33 | 15.538.476,95 | 9,174,320.53 | 11.157.619,17 |

Primjena pregovaračkih postupaka bez objave obavještenja po nivoima vlasti u periodu programskog praćenja ukazuje da je u 2020. godini došlo do znatnog porasta vrijednosti zaključenih ugovora/okvirnih sporazuma na svim nivoima vlasti sem na nivou entiteta i Brčko Distrikta, zbog pandemije COVID. Međutim, u 2021. godini imamo znatan porast vrijednosti zaključenih ugovora/okvirnih sporazuma na nivou entiteta i Brčko Distrikta, te se može zaključiti da je također do porasta došlo također zbog posljedica pandemije COVID 19 i enormnog povećanja cijena.

U decembru 2022. godine stupio je na snagu Zakon o izmjenama i dopunama Zakona o javnim nabavkama („Službeni glasnik BiH“ 59/22), , kojim zakonom je, uz ključnu ulogu Agencije, ispunjen jedan od 14 prioriteta za pristupanje BIH Evropskoj uniji, a koji u jednom dijelu mijenja postupanje ugovornih organa u slučaju primjene člana 21. stav (1) tačka c) Zakona (ekskluzivna prava), na način da su obavezni objaviti informaciju u slučaju primjene pregovaračlkog postupka bez objave obavještenja iz člana 21. stav (1) tač.a), b) i c) Zakona na Portalu javnih nabavki. Na taj način se uvodi visok stepen transparentnosti, a što daje priliku i drugim ponuđačima da mogu učestvovati u postupku javne nabavke.

Vezano za nepredviđene i dodatne radove, u narednom periodu potrebno je nastaviti pratiti, i to na način da se djeluje edukativno, te da se ukazuje na značaj kvalitetne pripreme projektne dokumentacije.

## Pregovarački postupci bez objave obavještenja u 2022. godini

Analizom podataka u 2022. godini vezano za pregovarački postupak bez objave obavještenja utvrđeno je da se ponavlja trend pregovaračkih postupaka bez objave obavještenja, u pogledu ispunjenosti uslova za primjenu ove vrste postupka javne nabavke. Naime, zastupljenost primjene ove vrste postupka javne nabavke za „ekskluzivitet“ iz člana 21. stav (1) tačka c) Zakona je i dalje veoma visoka. Nadalje, praćenje primjene člana 24. Zakona, koji se odnosi na nepredviđene i dodatne radove ukazuje na probleme u pripremi projektne dokumentacije, koja je u većini slučajeva, bila razlog za primjenu ove vrste postupka javne nabavke. U postupcima praćenja pregovaračkih postupaka bez objave obavještenja iz člana 24. Zakona o javnim nabavkama (nepredviđeni i dodatni radovi) problemi sa projektnom dokumentacijom prezentirani su kroz izjašnjenja ugovornih organa u slijedećim postupcima:

1. Obavještenje o dodjeli ugovora broj 1182-4-3-70-5-34/22 , vrijednost zaključenog ugovora je 247.966,41 KM bez PDV-a, u razlozima za primjenu ove vrste postupka nabavke navedeno je : „Član 24. stav 1) tačka a) Zakona, a kao razlog je navedeno da„usljed nepredviđenih okolnosti prilikom izvođenja radova izgradnje objekta za dijagnostiku po ugovoru broj 04-568/21 od 10.05.2021. godine, nužno je izvršenje dodatnih nepredviđenih radova, a u pitanju su radovi koji se tehnički i ekonomski ne mogu odvojiti od osnovnog ugovora. U pitanju su sledeći radovi: građevinska faza:stolarski i molersko-farbarski radovi, izolaterski radovi (ravni krov) podopolagački radovi, elektro-faza: primarni i sekundarni napojni vodovi, elektroenergetska instalacija, instalacije video nadzora,, razvodni ormari i table, strukturna računarska i TV mreža, S.O.S. poziv medicinskom osoblju, mašinska faza: instalacija podnog centralnog grijanja (hidro-kit), izmještanje postojeće mreže vodovoda i kanalizacije, te vodovoda i vodovoda tehnološke vode.“.

2. Obavještenje o dodjeli ugovora broj: 287-4-3-22-5-18/20, vrijednost zaključenog ugovora je 641.453,30 KM bez PDV-a, a u razlozima za primjenu ove vrste postupka navedeno je: Izvještaj nadzornog organa o izvođenju dodatnih radova na izgradnji sportske dvorane.

3. Obavještenje o dodjeli ugovora broj 613-4-3-71-5-29/21, vrijednost zaključenog ugovora 199.991,43 KM bez PDV-a, a kao razlog navedeno slijedeće „Dodatni radovi koji nisu uključeni u prvotno zaključeni ugovor“.

4.Obavještenje o dodjeli ugovora broj 285-4-3-37-5-22/21, vrijednost zaključenog ugovora 404. 579,26 KM bez PDV-a, a kao razlozi navedeno „nepredviđeni radovi za koje je služba tehničkog nadzora dala saglasnost br.03-45-6278/21 i koji su odobreni Odlukom o dodjeli ugovora br. 03-45-9135/21 od 29.09.2021 godine. Nepredviđeni radovi nisu uključeni u prvobitno zaključeni ugovor, ali se nisu mogli tehnički ni ekonomski odvojiti od osnovnog ugovora i njihova vrijednost na Portalu ne prelazi 20%.“

5. Obavještenje o dodjeli ugovora broj 320-4-3-98-5-89/22, vrijednost zaključenog ugovora 245.196,72 KM bez PDV-a, a kao razlog navedeno je slijedeće: nabavka dodatnih i nepredviđenih radova na izgradnji sportske dvorane, te da je izlaskom na teren od strane izvođača konstatovano da se predviđena krovna konstrukcija od prefabrikovanih elemenata ne može isporučiti ni montirati zbog „ograničenja u pristupnim saobraćajnicama“ te se pristupilo izmjeni glavnog projekta, i da je izvršena dopuna projektne dokumentacije u dijelu mašinske faze kako bi fiskulturna sala imala mogućnost odvojenog grijanja u odnosu na na školski dio, kao i da je izvršena izmjena projektne dokumentacije u julu 2021. godine.“

Također, jedan od razloga za primjenu pregovaračkog postupka bez objave obavještenja iz člana 21. stav (1) tačka d) Zakona o javnim nabavkama je neblagovremeno pokretanje jednog od transparetnih postupaka javne nabavke, te u slučaju izjavljenje žalbe, ugovorni organi su primjenjivali pregovarački postupak javne nabavke, kako bi premostili period do rješenja po žalbi i zaključivanja ugovora.

|  |  |  |  |  |
| --- | --- | --- | --- | --- |
| **Član zakona** | **Radovi** | **Robe** | **Usluge** | **Ukupno** |
| Član 21. stav (1) tačka a) | 561.272,99 | 9.783.521,86 | 658.032,57 | 11.002.827,42 |
| Član 21. stav (1) tačka c) | 724.092,95 | 111.327.860,57 | 61.775.376,57 | 173.827.330,09 |
| Član 21. stav (1) tačka d) | 4.039.030,35 | 73.481.589,27 | 9.719.644,88 | 87.240.264,50 |
| Član 22. stav (1) tačka a) |  | 75.376,63 |  | 75.376,63 |
| Član 22. stav (1) tačka b) | 5.850,41 | 353.050,62 |  | 358.901,03 |
| Član 22. stav (1) tačka c) |  | 133.812,50 | 31.770,00 | 165.582,50 |
| Član 22. stav (1) tačka d) | 16.775,00 | 94.244,00 | 4.460,00 | 115.479,00 |
| Član 23. stav (1) tačka a) |  |  | 273.375,00 | 273.375,00 |
| Član 23. stav (1) tačka b) | 33.000,00 | 114.823,63 | 1.256.223,09 | 1.404.046,72 |
| Član 23. stav (1) tačka c) |  |  | 746.574,54 | 746.574,54 |
| Član 24. stav (1) tačka a) | 19.612.127,88 |  | 129,68 | 19.612.257,56 |
| Član 24. stav (1) tačka b) | 1.324.330,84 |  |  | 1.324.330,84 |
| Ukupno | 26.316.480,42 | 195.364.279,08 | 74.465.586,33 | 296.146.345,83 |

Ako posmatramo podatke u pogledu vrijednosti zaključenih ugovora nakon provedenih pregovaračkih postupaka bez objave obavještenja, po članovima Zakona kojim je definisana ova vrsta postupka javne nabavke, uočava se da je primjena člana 21. stav (1) tačka c) Zakona, koja definiše ekskluzivitet (kada se iz suštinskih, dokazivih tehničkih ili umjetničkih razloga, ili iz razloga koji se odnose na zaštitu ekskluzivnih prava, ugovor može dodijeliti samo određenom dobavljaču) vrijednosno najveća i najzastupljenija. Nadalje se uočava da ova odredba Zakona se najviše odnosi na nabavku roba. Ako iskustveno znamo da su robe široke potrošnje najzastupljenije u javnim nabavkama, kao logično se postavlja pitanje koje su to robe nabavljene, kao ekskluzivne. Također, i usluge koje se nabavljaju kao ekskluzivne usluge, mogu se vezati za održavanje i nadogradnju softwera koje posjeduju ugovorni organi, ali tokom praćenja u 2022. godini nismo uočili trend da se za ovu vrstu predmeta nabavke provede otvoreni ili ograničeni postupak javne nabavke, jer ako se primi i samo jedna ponuda, ugovorni organ može zaključiti ugovor. Daljnjom analizom, došli smo do saznanja da dobavljači koji imaju source code softwera u svom vlasništvu nemaju interesa da sudjeluju u transparentnom postupku javne nabavke i koriste se principom „uzmi ili ostavi“.

|  |  |  |
| --- | --- | --- |
| **Član zakona** | **Vrijednost ugovora** | **Broj ugovora** |
| Član 21. stav (1) tačka a) | 11.002.827,42 | 106 |
| Član 21. stav (1) tačka c) | 173.827.330,09 | 443 |
| Član 21. stav (1) tačka d) | 87.240.264,50 | 280 |
| Član 22. stav (1) tačka a) | 75.376,63 | 1 |
| Član 22. stav (1) tačka b) | 358.901,03 | 19 |
| Član 22. stav (1) tačka c) | 165.582,50 | 6 |
| Član 22. stav (1) tačka d) | 115.479,00 | 5 |
| Član 23. stav (1) tačka a) | 273.375,00 | 4 |
| Član 23. stav (1) tačka b) | 1.404.046,72 | 28 |
| Član 23. stav (1) tačka c) | 746.574,54 | 9 |
| Član 24. stav (1) tačka a) | 19.612.257,56 | 185 |
| Član 24. stav (1) tačka b) | 1.324.330,84 | 15 |
| Ukupno | 296.146.345,83 | 1101 |

Iz prezentiranih podataka može se zaključiti da je potrebno ukazivati ugovornim organima da je dokazivanje „ekskluzivnih prava“ posebna kategorija, definisana drugim zakonima i propisima (napr. patent, autorska prava i sl.) te da se ova vrsta postupka javne nabavke ne može primjenjivati za nabavku roba široke potrošnje, niti za nabavku usluga koje nisu ekskluzivno pravo. Znači da bi se mogla primjeniti ova vrsta postupka javne nabavke potrebno je imati dokaze da se radi o „ekskluzivnom pravu“. Agencija u procesu podnošenja prekršajnih prijava za primjenu pregovaračkih postupaka bez objave obavještenja, zbog nedostatka kadrovskih i finansijskih resursa (angažovanja vještaka/eksperta za predmet nabavke) nije imala dokaze na temelju kojih bi pokretala prekršajne postupke. Identična je i situacija kada se radi o nepredviđenim i dodatnim radovima, jer se u oba slučaja dokazuje da predmet nabavke nije ekskluzivno pravo, odnosno da je projektna dokumentacija manjkava i nije pripremljena u skladu sa pravilima struke.

|  |  |  |
| --- | --- | --- |
| **Član Zakona** | **Vrijednost ugovora** | **Broj ugovora** |
| **Član 21. stav (1) Tačka a)** | **11.002.827,42** | **106** |
| Državni nivo | 3.266.208,24 | 5 |
| Entititetski nivo/Brčko Distrikt nivo | 3.614.194,98 | 43 |
| Grad | 134.394,56 | 6 |
| Kantonalni nivo | 3.059.542,38 | 36 |
| Općinski nivo | 928.487,26 | 16 |
| **Član 21. stav (1) Tačka c)** | **173.827.330,09** | **443** |
| Državni nivo | 1.348.723,83 | 18 |
| Entititetski nivo/Brčko Distrikt nivo | 159.475.586,79 | 209 |
| Grad | 1.993.252,31 | 35 |
| Kantonalni nivo | 7.900.190,14 | 93 |
| Općinski nivo | 3.109.577,02 | 88 |
| **Član 21. stav (1) Tačka d)** | **87.240.264,50** | **280** |
| Državni nivo | 174.115,75 | 107 |
| Entititetski nivo/Brčko Distrikt nivo | 83.583.532,74 | 100 |
| Grad | 286.221,61 | 12 |
| Kantonalni nivo | 1243898,66 | 21 |
| Općinski nivo | 1.952.495,74 | 40 |
| **Član 22. stav (1) Tačka a)** | **75.376,63** | **1** |
| Grad | 75.376,63 | 1 |
| **Član 22. Stav (1) Tačka b)** | **358.901,03** | **19** |
| Entititetski nivo/Brčko Distrikt nivo | 279.634,03 | 7 |
| Grad | 7.698 | 2 |
| Kantonalni nivo | 51.549 | 7 |
| Općinski nivo | 20.020 | 3 |
| **Član 22. stav (1) Tačka c)** | **165.582,50** | **6** |
| Entititetski nivo/Brčko Distrikt nivo | 109.080,50 | 3 |
| Općinski nivo | 56.502 | 3 |
| **Član 22. stav (1) Tačka d)** | **115.479** | **5** |
| Entititetski nivo/Brčko Distrikt nivo | 45.054 | 1 |
| Grad | 8.190 | 1 |
| Općinski nivo | 62.235 | 3 |
| **Član 23. stav (1) Tačka a)** | **273.375** | **4** |
| Grad | 35.000 | 1 |
| Općinski nivo | 238.375 | 3 |
| **Član 23. stav (1) Tačka b)** | **1.404.046,72** | **28** |
| Državni nivo | 38.330 | 2 |
| Entititetski nivo/Brčko Distrikt nivo | 1.197.292,63 | 13 |
| Grad | 23.959,50 | 2 |
| Kantonalni nivo | 85.936,94 | 6 |
| Općinski nivo | 58.527,65 | 5 |
| **Član 23. stav (1) Tačka c)** | **746.574,54** | **9** |
| Entititetski nivo/Brčko Distrikt nivo | 400.690 | 2 |
| Grad | 76.747,40 | 1 |
| Kantonalni nivo | 27.514,65 | 2 |
| Općinski nivo | 241.622,49 | 4 |
| **Član 24. stav (1) Tačka a)** | **19.612.257,56** | **185** |
| Državni nivo | 29.000 | 1 |
| Entititetski nivo/Brčko Distrikt nivo | 11.980.092,03 | 41 |
| Grad | 1.243.393,99 | 21 |
| Kantonalni nivo | 2.034.998,86 | 25 |
| Općinski nivo | 4.324.772,68 | 97 |
| **Član 24. stav (1) Tačka b)** | **1.324.330,84** | **15** |
| Entititetski nivo/Brčko Distrikt nivo | 21.059 | 1 |
| Grad | 1.138.267,51 | 7 |
| Općinski nivo | 165.004,33 | 7 |
| **Ukupno** | **296.146.345,83** | **1101** |

U tabeli iznad prezentirani su pokazatelji zaključenih ugovora/okvirnih sporazuma u 2022. godini, po članovima Zakona, broju i vrijednosti zaključenih ugovora/okvirnih sporazuma po nivoima vlasti u Bosni i Hercegovini. Iz navedenih podataka može se zaključiti da se trendovi za period programskog praćenja ponavljaju.

***Preporuka:***

*Nastaviti pratiti primjenu pregovarčkih postupaka bez objave obavještenja, u okviru raspoloživih kadrovskih resursa Agencije, te kroz praćenja djelovati edukativno na ugovorne organe, kroz obuke službenika za javne nabavke i objave stavova koje pripremi Agencija.*

*Nastaviti podnositi zahtjeve za pokretanje prekršajnih postupaka u svim slučajevima za koje Agencija ima dokaze o počinjenom prekršaju.*

# Zaključak

Sistem javnih nabavki u periodu koji je obuhvaćen ovim izvještajem pokazuje određene trendove. Analizom predstavljenih pokazatelja, kao i praćenja u 2022. godini, uočeno je slijedeće:

1. Neblagovremeno usvajanje i objavljivanje planova nabavki zbog nepravovremenog usvajanja budžeta/finansijskog plana, a što utječe na pravovremeno pokretanje postupaka javnih nabavki,
2. Smanjena primjena pregovaračkih postupaka bez objave obavještenja kada nisu ispunjeni uslovi,
3. Smanjen broj nedostavljanja izvještaja nakon okončanog postupka javne nabavke, u manjoj mjeri nego prethodnih godina,
4. Represivno djelovanje kroz pokretanje prekršajnih postupaka, je instrument koji može postići efekte dugoročno, jer od podnošenja zahtjeva za pokretanje prekršajnog postupka do zakazivanja usmenog pretresa postoji višemjesečni protok vremena, pa čak i godine, u kojem ugovorni organi nastavljaju pogrešno primjenjivati odredbe zakona i podzakonskih akata,
5. U predmetima koji su dostavljani nadležnim tužilaštvima, u većini slučajeva Agencija je obavještena da nema elemenata krivičnog djela, te da se eventualno radi o prekršaju, a u međuvremenu je nastupila zastara prekršajnog gonjenja,
6. Uočena je velika fluktuacija kadrova na poslovima javnih nabavki, te uvođenje službenika za javne nabavke, kojeg certificira Agencija, kao i internih pravila ugovornog organa, treba da unaprijedi postupanja ugovornih organa u cilju pripreme kvalitetnijih postupaka javne nabavke, koje provode,

Provedeno programsko praćenje pregovaračkih postupaka bez objave obavještenja, prikazuje trendove pregovaračkog postupka bez objave obavještenja u sistemu javnih nabavki za period 2019-2022.godina. Pokazatelji za pregovaračke postupke bez objave obavještenja, kao programskog praćenja u periodu 2019-2022.godina, ukazali su na nedostatke u dijelu nepoznavanja predmeta javne nabavke, nekvalitetno pripremljenu projektnu dokumentaciju kod izvođenja radova, kao i primjenu ove vrste postupka javne nabavke i u slučajevima kada nisu bili ispunjeni uslovi za primjenu. Usvojene izmjene i dopune Zakona u 2022. godini uvode neka nova rješenja, koja je rezultat dobre prakse, a što bi naročito trebalo da unaprijedi interne procese u ugovornim organima. Međutim, postupanja ugovornih organa ne možemo posmatrati odvojeno od drugih faktora koji utječu na kvalitet sistema javnih nabavki, a koji nisu u nadležnosti ugovornih organa. Naime, nepravovremeno usvajanje budžeta/finansijskih planova direktno utječe na kvalitet sistema javnih nabavki, planiranje ugovornih organa, kao i pravovremeno pokretanje postupaka javnih nabavki. Takođe, žalbeni postupak mora imati element promptnog rješavanja, kako projekti ugovornih organa ne bi kasnili, te odluke po žalbama moraju biti konzistentne, kako se ne bi stvarala pravna nesigurnost na terenu.

Dakle, kao osnovne slabosti, uočene u praćenju postupaka javnih nabavki, sa razlozima za uočena postupanja, te preporukama za otklanjanje uočenih slabosti, navodimo kako slijedi:

|  |  |  |  |
| --- | --- | --- | --- |
| *Redni broj* | *Uočene slabosti u sistemu javnih nabavki* | *Razlozi za uočene slabosti* | *Preporuka* |
| 1. | Neblagovremeno usvajanje i objavljivanje planova nabavki | Nepravovremeno usvajanje budžeta /finansijskih planova, ugovorni organi trebaju imati aktivniju ulogu kroz iniciranje za pravovremeno usvajanje budžeta/finansijskih planova | Ugovorni organi trebaju imati aktivniju ulogu kroz iniciranje za pravovremeno usvajanje budžeta / finansijskih planova |
| 2. | Nedovoljna educiranost kadrova, posebno u segmentu poznavanja predmeta nabavki, a što je naročito izraženo kod ugovornih organa sa manjim budžetima i slabijom kadrovskom osposobljenošću | Izostanak kontinuirane edukacije kadrova, kao i nedodovoljno poznavanje predmeta nabavke, | Organizirati zajedničke nabavke i organizirati centralna nabavna tijela za predmete koje nabavlja veći broj ugovornih organa |
| 3. | Izostanak organiziranja javnih nabavki kroz zajedničke javne nabavke, posebno za ugovorne organe sa malim brojem uposlenih | Nedovoljna informiranost o prednostima zajedničkih nabavki | Educirati ugovorne organe o prednostima zajedničkih nabavki kroz obuke službenika za javne nabavke |
| 4. | Postupanja ponuđača u toku i nakon okončane e-aukcije | Izostanak tržišnog natjecanja i nesankcionisanje ponuđača za zloupotrebe e-aukcije | Snižavanje % obaveznosti e-aukcija i kroz izmjene Zakona predvidjeti prekršajnu odgovornost ponuđača |
| 5. | Manjkave i nedovoljno kvalitetno pripremljene tehničke specifikacije, koje ukazuju na potencijalno favorizovanje određenog ponuđača i u transparentnim postupcima javnih nabavki | Izostanak kadrova koji imaju znanja o predmetu javne nabavke; prepisuju se tehničke specifikacije sa portala ili od drugih ugovornih organa | Posvetiti pažnju pripremi tehničkih specifikacija, uz konsultacije sa ekspertima za konkretni predmet nabavke |

Polazeći od naprijed navedenog, predlaže se Vijeću ministara Bosne i Hercegovine, da nakon razmatranja Izvještaja o praćenju postupaka javnih nabavki za 2022. godinu, usvoji Izvještaj o praćenju postupaka javnih nabavki za 2022. godinu i zaduži Agenciju za javne nabavke da u izvještaju o praćenju za 2023. godinu prezentira pokazatelje vezano za planiranje javnih nabavki, kao i da identifikuje razloge zbog kojih je planiranje jedna od najslabijih faza u cjelokupnom procesu javnih nabavki. Naime, usvajanjem Zakona o izmjenama i dopunama Zakona o javnim nabavkama u 2022. godini, stvorile su se pretpostavke za praćenje pravovremene objave planova nabavki na Portalu javnih nabavki, kašnjenja ugovornih organa u objavi planova, identifikovanje ugovornih organa koji nisu objavili plan nabavki. Nadogradnja Portala javnih nabavki omogućuje da se kontinuirano prati segment planiranja kroz objave planova nabavki, kao i svih izmjena i dopuna planova nabavki. Strategijom razvoja sistema javnih nabavki i Srednjoročnim programom rada Agencije odrediti smjernice daljnjeg razvoja sistema javnih nabavki u Bosni i Hercegovini, a Godišnjim programom rada Agencije definisati programsko praćenje koje je od utjecaja na daljnji razvoj sistema javnih nabavki.

1. SIGMA-Informativni dokument br.27 [↑](#footnote-ref-1)
2. Usvojene izmjene i dopune Zakona o javnim nabavkama na drugačiji način definišu izuzeća od primjene Zakona [↑](#footnote-ref-2)
3. Izvještaji ureda za reviziju u Bosni i Hercegovini za 2021. godinu [↑](#footnote-ref-3)
4. Usvojene izmjene i dopune Zakona o javnim nabavkama na drugačiji način definišu izuzeća od primjene Zakona [↑](#footnote-ref-4)
5. Vijeće ministara Bosne i Hercegovine usvojilo na 3. sjednici održanoj 23.02.2023. godine [↑](#footnote-ref-5)
6. Broj ugovora je bez ugovora unutar okvirnih sporazuma [↑](#footnote-ref-6)